Pengemis 12 beradik jana pendapatan RM700 sehari
Oleh KOSMO!

5 Februari 2022, 7:00 pm
JAKARTA – Taktik 12 adik-beradik daripada sebuah keluarga di Kotawaringin Timur, wilayah Kalimantan Tengah yang mengemis meminta simpati orang ramai membuatkan mereka mampu menjana pendapatan lumayan mencecah 2.4 juta rupiah (RM699.55) sehari, lapor laman berita Riau24 kelmarin.
Bukan itu sahaja, hasil pemeriksaan mendapati keluarga tersebut turut mampu membeli motosikal baharu dan kereta,  selain memiliki barang kemas serta telefon pintar.
Mereka turut tinggal di sebuah rumah yang disifatkan sebagai selesa, hanya dengan mengemis wang daripada orang ramai.
Taktik mereka bagaimanapun terbongkar apabila pihak berkuasa membuat serbuan ke atas golongan gelandangan dan pengemis di sekitar bandar Kotawaringin Timur  kelmarin.
Hasil serbuan tersebut, pihak berkuasa menangkap sembilan pengemis dan gelandangan dengan lima daripada mereka adalah saudara kandung.
Selepas memeriksa keadaan rumah keluarga adik-beradik pengemis tersebut, pihak berkuasa menemui sebuah motosikal dan kereta di halaman rumah mereka.

Ketua Polis Perbandaran Kota Waringin Timur, Sugeng Rianto berkata, ibu bapa kanak-kanak tersebut mengarahkan mereka mengemis di beberapa jalan berlainan yang telah ditentukan lokasinya.
“Walaupun bukan kereta baharu, namun ia bukan barangan murah. Mereka turut mempunyai motosikal, memakai barang kemas dan memiliki telefon pintar. Kehidupan mereka tidak menggambarkan bahawa mereka terpaksa mengemis,” klata Sugeng.
Tambah Sugeng, menurut kiraan, seorang anak keluarga itu mendapat wang hasil mengemis kira-kira 200,000 rupiah (RM58.05).
“Ini bermaksud dalam masa sehari, mereka mampu menjana pendapatan sebanyak 2.4 juta rupiah (RM699.55),” katanya. – AGENSI


Lelaki gila talak belasah bekas isteri enggan rujuk kembali
Oleh KOSMO!

5 Februari 2022, 6:00 pm
JAKARTA – Gara-gara hasrat untuk kembali rujuk ditolak bekas isteri, seorang lelaki di wilayah Sumatera Selatan bertindak membelasah wanita itu ketika dia  bekerja, lapor laman berita Suara.com semalam.
Berdasarkan rakaman sistem televisyen litar tertutup (CCTV),  lelaki berkenaan dilihat memukul mangsa berkali-kali di sebuah hotel yang merupakan tempat kerja mangsa.
Ketua Unit Siasatan Jenayah Polis Palembang, Komisioner Polis Tri Wahyudi berkata, pihaknya telah menyerahkan video rakaman CCTV kepada balai polis terdekat untuk siasatan lanjut.
“Video itu jelas menunjukkan suspek memukul dan meludah mangsa. Buat masa ini, polis sedang memburu suspek,” katanya.
Sementara itu, mangsa, Nur Aisyah, 31, berkata, sebelum kejadian, dia sedang bekerja di hotel tersebut apabila bekas suaminya secara tiba-tiba datang menemuinya.
“Dia mengajak saya berbual-bual dan memberitahu hasratnya untuk kembali rujuk. Saya bagaimanapun menolak lamarannya kerana dia sering memukul saya ketika kami bergelar suami isteri dahulu.

“Dia kemudian naik berang dan menarik tangan saya serta mengheret saya ke kawasan parkir di sebelah lobi hotel. Ketika berada di situ, dia bertindak seperti ingin memperkosa saya, namun saya menangkis serangannya,” ujar Nur Aisyah.
Suspek kemudiannya dilaporkan memukul wajah Nur Aisyah berkali-kali sebelum wanita itu berlari ke lobi bagi menyelamatkan diri.
Menurut laporan, suspek masih mengganggu wanita itu dan mengancam untuk menyimbah asid ke wajahnya. – AGENSI


Lukisan murah sebenarnya bernilai lebih RM41 juta
Oleh KOSMO!

5 Februari 2022, 5:00 pm
BOSTON, MASSACHUSETTS – Sebuah lukisan yang pernah terjual pada harga serendah  AS$30 (RM125.39) semasa jualan halaman rumah dianggarkan bernilai lebih AS$10 juta (RM41.795 juta), lapor United Press International (UPI) semalam.
Nilai lukisan itu naik mendadak selepas ia disahkan sebagai karya pelukis era Renaissance dari Jerman, Albrecht Durer.
Seorang pengumpul dan perunding karya seni berpangkalan di bandar Boston, Clifford Schorer berada di sebuah kedai buku di negeri Massachusetts pada 2019 apabila pemilik kedai meminta Schorer melihat sekeping lukisan yang dibeli oleh rakannya, demikian menurut galeri seni Agnews yang berpangkalan di London.
Penjual buku itu memberitahu Schorer bahawa lukisan yang dibeli pada harga AS$30 (RM125.39) menerusi jualan halaman rumah pada 2017 itu mungkin karya asal Durer.
Schorer pada awalnya sangsi tetapi terkejut setelah melawat pemilik lukisan itu beberapa minggu kemudian. Lukisan itu bertajuk The Virgin and Child. Ia adalah karya seni Durer yang meninggal dunia pada 1528.
“Apabila anda berada di dunia saya, anda akan menghabiskan hidup dengan mencari benda yang tidak diketahui yang membawa kepada jalan penyelidikan yang baik,’’ kata Schorer kepada stesen penyiaran CNN.

Schorer berkata, dia menghabiskan masa selama tiga tahun mengembara ke seluruh dunia untuk mengesahkan keaslian karya tersebut.
Menurutnya, pakar-pakar bersetuju bahawa lukisan itu mempunyai ciri-ciri karya Durer. Dia percaya lukisan itu bernilai lebih daripada AS$10 juta (RM41.795 juta).
“Dari segi nilai relatif, saya fikir anda perlu membandingkannya dengan lukisan induk lama yang lain,’’ tambah Schorer. – Agensi


Hujan lebat hampir di semua negeri
Oleh NUR HUDA MUSA

5 Februari 2022, 6:08 pm
PETALING JAYA – Jabatan Meteorologi Malaysia (MetMalaysia) menjangkakan keadaan hujan lebat berlaku hari ini sehingga ke esok bermula di Kudat hingga Sandakan.
MetMalaysia dalam laporannya menasihatkan penduduk di kawasan tersebut supaya menyemak cuaca terkini dan melakukan persediaan sekiranya berlaku banjir.
“Di lain-lain tempat pula hujan lebat berlaku di Limbang, Sarawak dan akan berterusan hingga malam ini. Di Kapit pula, terdapat kepulan awan di kawasan tersebut hingga ke Betong, Sarikei dan Sibu,” katanya di sini hari ini.
Sementara itu, katanya, di Mukah, hujan bakal berlaku di Sarawak Utara. Rata-rata keadaan lembab di Sabah dan Sarawak akan kekal sehingga malam ini.
“Di Semenanjung, hujan hampir di semua negeri. Keadaan tiupan angin agak kuat menunjukkan hujan berlaku dalam tempoh singkat dan bersambung kemudian berhenti,” ujarnya.
Ribut petir juga dijangka berlaku di Cameron Highlands, Lipis, Raub dan Bentong selain Perak lewat petang ini.

Selain itu, pada malam ini, MetMalaysia menjangkakan keadaan sama di Pulau Pinang, Perak, Selangor dan Negeri Sembilan, Melaka dan Johor Barat.
“Bagi amaran kencang dan laut bergelora, keadaan sekarang bukan waktu yang sesuai untuk turun ke laut terutama  Laut Cina Selatan. Amaran ini berkuat kuasa sehingga 7 Februari 2022,” katanya. – K! ONLINE


MB Perak ditauliahkan Brigadier Jeneral Wataniah
Oleh ZAKI SALLEH

5 Februari 2022, 5:04 pm
IPOH – Menteri Besar Perak, Datuk Seri Saarani Mohamad dipakaikan pangkat Brigedier Jeneral (Kehormat) pada Majlis Pemakaian Pangkat Pegawai Tauliah Kehormat Askar Wataniah (AW) semalam.
Majlis tersebut disempurnakan Menteri Kanan Pertahanan, Datuk Seri Hishammuddin Tun Hussein di Ruang Perkasa, Wisma Pertahanan di Kuala Lumpur.
Turut hadir Panglima Angkatan Tentera, Jeneral Tan Sri Affendi Buang dan Panglima Tentera Darat, Jeneral Tan Sri Zamrose Mohd. Zain.
Menerusi kenyataan pada laman Facebook rasmi Tentera Darat, pentauliahan tersebut berikutan Saarani adalah Penaung Jawatankuasa Pendukung Askar Wataniah (Jakpaw) negeri Perak.
Kata kenyataan itu, ia disempurnakan melalui Majlis Angkatan Tentera Ke-592 (MAT Ke-592) yang bersidang pada 23 Mac 2021.
“Tugas dan tanggungjawab Penaung Jakpaw negeri ialah bertanggungjawab merancang segala program pembangunan Rejimen pasukan-pasukan AW di negeri berkenaan.

“Ini termasuk membantu peruntukan dan pembangunan kem-kem AW, membantu dalam promosi pengambilan di negeri berkenaan dan menyalur bantuan kewangan secara berkala kepada pasukan AW melalui Jakpaw negeri,” ujar kenyataan itu.
Semua Menteri Besar dan Ketua Menteri adalah penaung Angkatan Simpanan Persekutuan, justeru pemakaian pangkat pegawai kanan setaraf adalah bagi mereka melaksanakan tanggungjawab dalam mempertahankan kedaulatan negara. -K! ONLINE


Lelaki tunggang lawan arus parah dirempuh kereta
Oleh FITRI HAZIM

5 Februari 2022, 5:29 pm
AMPANG JAYA – Seorang lelaki yang menunggang motosikal secara melawan arus parah dirempuh sebuah kereta di Jalan Lingkaran Tengah 2, Kampung Pandan menghala ke Gombak di sini, awal pagi tadi.
Dalam kejadian pukul 5.25 pagi itu, mangsa yang berusia 22 tahun cedera di muka dan kaki. Lelaki itu kini dirawat di Hospital Ampang.
Ketua Polis Daerah Ampang Jaya, Asisten Komisioner Mohamad Farouk Eshak berkata, nahas berlaku apabila mangsa menunggang motosikal jenis Honda Wave secara melawan arus di lorong tengah MRR2.
“Hasil siasatan awal di tempat kejadian mendapati motosikal mangsa berlanggar dengan kereta Proton Saga yang berada di lorong sama.
“Perodua Bezza yang berada di belakang tidak sempat membrek dan melanggar belakang Proton Saga. Kedua-dua pemandu kereta tidak cedera,” katanya dalam kenyataan di sini hari ini.
Menurut beliau, kes disiasat di bawah Seksyen 43 Akta Pengangkutan Jalan 1987. – K! ONLINE


Kes cecah 9,000, ramai bimbang tak boleh beraya
Oleh KOSMO!

5 Februari 2022, 5:47 pm
PETALING JAYA – Orang ramai meluahkan kebimbangan terpaksa beraya di perantauan sekali lagi pada tahun ini berikutan kes jangkitan Covid-19 yang semakin meningkat.
Semalam, kes jangkitan mencatatkan sebanyak 7,234 kes dan meningkat kepada 9,117 kes hari ini sekali gus menimbulkan teka-teki dalam kalangan pengguna media sosial.
Tinjauan Kosmo! di media sosial mendapati, rata-rata orang ramai berharap agar kerajaan tidak mengambil langkah melaksanakan Perintah Kawalan Pergerakan (PKP) seperti sebelum ini.
“Risaunya kes naik mendadak, harap-harap tidak dilaksanakan PKP. Dari mana agaknya datang kes banyak ini. Penat dah beraya di perantauan,” kata Echa.
“Bersiap-sedia sahaja dengan sebarang kemungkinan. Macam dah boleh nampak tiada harapan beraya di kampung,” kata Khairul.
Bagaimanapun, ada juga yang menasihatkan orang ramai supaya bertenang dan terus menjaga prosedur operasi standard (SOP) agar kes jangkitan Covid-19 menurun.

“Sebelum ini ramai yang leka, kes menurun sampai lupa nak jaga SOP. Harap kita sentiasa beringat,” kata Alfie.
“Tak terkejut sangat sebab banyak negara terutama negara besar dan maju menghadapi lonjakan kes ketika ini, terutama sekali dengan varian Omircron. Oleh itu, jangan abai SOP,” kata Abd. Rashid.
“Ingat kita jangan lihat kes harian sahaja. Kekal tenang, kita tengok nanti berapa kes dalam ICU dan memerlukan bantuan pernafasan serta kes kematian. Semoga indikator itu stabil,” kata Brandon. -K! ONLINE


Wanita mati ditikam 34 kali
Oleh NOOR HASLIZA NUSI

5 Februari 2022, 5:10 pm
GEORGE TOWN – Polis mengesahkan terdapat 34 kesan tikaman dari leher hingga kaki wanita yang mati dibunuh suaminya di rumah pasangan tersebut di sebuah pangsapuri di Paya Terubong di sini semalam.
Pemangku Ketua Polis Daerah Timur Laut, Superintendan V. Saravanan berkata, bedah siasat ke atas mayat wanita berusia 46 tahun itu mendapati si mati cedera di leher, dada, perut dan kaki.
Menurut beliau, mayat pekerja kilang itu telah dituntut ahli keluarganya di Hospital Pulau Pinang di sini tengah hari tadi.
Berita berkaitan: Lelaki terjun isteri sebelum terjun tingkat 12
“Mayat suaminya juga sudah selesai dibedah siasat dan dituntut oleh warisnya. Terdapat kesan kecederaan di kepala akibat terjatuh dari tempat tinggi,” katanya ketika dihubungi Kosmo! di sini hari ini.
Beliau memberitahu, kes disiasat mengikut Seksyen 302 Kanun Keseksaan manakala kematian lelaki terbabit diklasifikasikan sebagai mati mengejut. K! ONLINE


Kluster pendidikan: MARA laksana SOP keselamatan dan kesihatan
Oleh NUR HUDA MUSA

5 Februari 2022, 4:53 pm
PETALING JAYA – Majlis Amanah Rakyat (MARA) menguatkuasakan prosedur operasi standard (SOP) keselamatan dan kesihatan bagi mengekang penularan wabak Covid-19 susulan berita kluster Covid-19 di Maktab Rendah Sains MARA (MRSM) Tun Mustapha, Tawau baru-baru ini.
Pengerusi MARA, Datuk Seri Panglima Azizah Mohd. Dun berkata, pemantauan berterusan akan terus dilaksanakan bersama Pejabat Kesihatan Daerah (PKD) berhampiran ke atas semua pelajar bukan sahaja di MRSM Tawau, tetapi juga di kesemua 55 buah MRSM di seluruh negara.
“Kami sentiasa memantau keadaan anak-anak kita yang masih berada di MRSM terutamanya yang akan menduduki peperiksaan Sijil Pelajaran Malaysia (SPM) yang akan berlangsung pada minggu kedua Februari ini.
“Sehingga ke hari ini, hanya sejumlah 140 pelajar yang dijangkiti masih dikuarantin, manakala pelajar yang telah pulih dibenarkan pulang,” ujarnya di sini hari ini.
Jelas beliau, pihaknya mendapati daripada keseluruhan pelajar tingkatan lima yang mendaftar masuk, 91.9 peratus telah lengkap divaksinasi dan pihak maktab sedang berusaha membantu mempercepatkan proses pemberian vaksinasi kepada pelajar yang masih belum lengkap.
“Ibu bapa dinasihatkan untuk tidak berasa risau dan dimohon untuk terus menghubungi pihak pengurusan maktab jika timbul sebarang kebimbangan tentang situasi semasa bagi memastikan anak-anak yang bakal menduduki peperiksaan berasa tenang dan tidak tertekan.

“MARA sentiasa mengambil berat dan peka mengenai keperluan para pelajar terutamanya dari aspek keselamatan dalam menghadapi pandemik ini,” ujarnya.
Tambah kenyataan itu lagi, menjelang kemasukan penuh pelajar bagi sesi 2022, MARA menyarankan agar pelajar-pelajar yang belum divaksinasi dapat melengkapkan dua dos sebelum mendaftar kelak. – K! ONLINE


Isu berkaitan peminjam AIM akan ditangani
Oleh KOSMO!

5 Februari 2022, 4:42 pm
Oleh LIYANA RAMLI
IPOH – Satu jawatankuasa khas akan ditubuhkan diperingkat negeri bagi membantu menyelesaikan masalah peminjam Skim Pembiayaan Amanah Ikhtiar Malaysia (AIM) terutamanya yang terjejas akibat pandemik Covid-19.
Menteri Besar, Datuk Seri Saarani Mohamad berkata, jawatankuasa khas tersebut akan dibentuk pada 17 Februari depan bersama agensi-agensi bagi menyelesaikan masalah-masalah berkaitan.
“Perkara utama mereka memerlukan tempat bagi mengadakan mesyuarat mingguan kerana sebelum ini pihak-pihak tersebut bermesyuarat di dewan orang ramai.
“Hal ini akan diusulkan dalam mesyuarat nanti selain kerumitan mengisi borang serta kawalan kepada harga barang mentah,” katanya.
Beliau berkata demikian kepada pemberita selepas menghadiri Program Bersama Sahabat AIM di Laman Seri Ridzuan di sini hari ini.

Menurut beliau, mesyuarat ini bertujuan untuk menyelesaikan masalah mereka secara selaras supaya dasar dapat dilaksanakan di seluruh negeri, bukannya berbeza-beza.
Saarani berkata, pihaknya akan bermesyuarat bersama ketua-ketua jabatan, agensi-agensi terlibat untuk membincangkan isu-isu yang dipersoalkan. -K! ONLINE


Lelaki diberkas buat senjata api sendiri
Oleh IVAN AMIRUL

5 Februari 2022, 5:00 pm
BEAUFORT – Polis berjaya menghidu kegiatan seorang lelaki yang dipercayai membuat senjata api dalam serbuan di sebuah rumah di Kampung Pansong di sini semalam.
Dalam operasi pada pukul 2.30 petang itu, suspek yang berusia 57 tahun diberkas bersama selaras bakakuk serta beberapa peralatan membuat senjata api itu.
Ketua Polis Daerah Beaufort, Deputi Superintendan Yusoff Zaki Mat Yaacob berkata, suspek mengaku memiliki serta menyimpan bakakuk dan peralatan membuat senjata api di rumahnya.
“Suspek ditahan dan dibawa ke Ibu Pejabat Polis Daerah Beaufort untuk tindakan lanjut,” katanya dalam kenyataan hari ini.
Perintah reman ke atas suspek akan dipohon bagi membolehkan siasatan lanjut dijalankan mengikut Seksyen 8 (a) Akta Senjatapi 1960. -K! ONLINE


Lelaki dakwa lihat makhluk asing terbaring di Planet Marikh
Oleh KOSMO!

5 Februari 2022, 4:20 pm
WASHINGTON – Seorang ahli teori konspirasi mendakwa bahawa dia berjaya mengesan  imej makhluk asing  sedang memperhatikan kenderaan penerokaan Planet Marikh berdasarkan gambar yang dikeluarkan oleh Pentadbiran Aeronautik dan Angkasa Lepas Kebangsaan (NASA), lapor akhbar Daily Star semalam.
Scott C. Waring  yang mendakwa dirinya sebagai pakar makhluk asing itu berkata, kelibat aneh yang dikesan adalah 100 peratus bukti bahawa terdapat kehidupan lain di luar Bumi.
Menurutnya, imej makhluk berketinggian beberapa sentimeter itu kelihatan seperti berwarna merah jambu.
“Ketika meneliti imej-imej yang dikeluarkan  NASA, saya mengesan sesuatu yang unik, yang boleh membuktikan 100 peratus bahawa terdapat kehidupan lain di luar Bumi.
“Terdapat satu makhluk sedang berbaring dalam keadaan bahagian atas dada, leher dan wajahnya berwarna merah jambu, berambut merah serta memakai sut gelap.
“Ia turut mempunyai sesuatu seperti objek berwarna kelabu di sebelah bahagian bahunya yang kelihatan seperti beg galas. Terdapat juga kesan tapak kaki di belakang lokasi makhluk itu sedang berbaring,” katanya sambil menganalisis imej tersebut dalam blog peribadinya, UFO Sightings Daily.

Waring mendakwa, dia mengesan kelibat tersebut di hamparan batu-batu di permukaan Planet Merah kelmarin, meskipun imej itu telah dikongsikan oleh NASA pada April 2021. – AGENSI


Pemilik premis, pengunjung pusat hiburan dikompaun RM77,000
Oleh FITRI HAZIM

5 Februari 2022, 3:58 pm
KUALA LUMPUR – Seramai 75 individu dikompaun kerana melanggar prosedur operasi standard (SOP) Fasa 4 Pelan Pemulihan Negara (PPN) dalam serbuan di pusat hiburan di Bukit Jalil dan Jalan Pudu, di sini malam tadi.
Ketua Jabatan Pencegahan Jenayah dan Keselamatan Komuniti Kuala Lumpur, Datuk Azman Ayob berkata, siasatan mendapati dua premis itu melanggar Peraturan 17 Akta Pencegahan dan Pengawalan Penyakit Berjangkit (APPPB) PPN Fasa 4 2021 yang masih dikuatkuasakan ketika ini.
“Kedua-dua pemilik premis dikompaun RM1,000 setiap satu manakala 75 pengunjung pula dikenakan kompaun RM1,000 seorang.
“Jumlah keseluruhan kompaun yang dikeluarkan adalah RM2,000 bagi pemilik premis dan RM75,000 bagi pengunjung,” katanya dalam kenyataan di sini hari ini.
Menurut beliau, sejak 1 Januari lalu, pihaknya telah mengeluarkan sebanyak 238 kompaun dengan nilai keseluruhan RM238,000 ke atas mereka yang gagal mematuhi SOP Covid-19.- K!ONLINE


Shahir pemalu, bukan sombong
Oleh HANISAH SELAMAT

5 Februari 2022, 4:23 pm
PETALING JAYA – Penyanyi Shahir Zawawi mengakui sikap pemalu yang masih menebal membuatkan dirinya jarang memuat naik hantaran dalam media sosial.
Ujar pemilik nama lengkap, Ahmad Shahir Zawawi itu, bukan sombong atau enggan berkongsi perkembangan semasa dengan peminat, sebaliknya merasakan dirinya tiada aktiviti istimewa untuk dipaparkan kepada umum kecuali perihal membabitkan kerja.
“Saya memang ada akaun Instagram, Twitter dan Facebook yang kembali ‘hidup’ apabila saya terbabit dengan kerja seni macam terbaharu adalah ketika menyertai program realiti, Hijrahkan Laguku.
“Sebelum masuk rancangan terbitan TV AlHijrah itu, saya sibuk menguruskan perniagaan, jadi tak banyak masa untuk kemaskini perkembangan terutama dalam media sosial.
“Mungkin sebenarnya saya masih segan sebab tak tahu nak ‘update’ pasal apa. Jadi banyak hantaran lebih menjurus kepada persembahan pentas serta aktiviti seni berbanding gambar peribadi.
“Bukan apa, kalau terlampau berkongsi semua perkara takut orang jelak. Sekarang pun saya masih cuba manfaatkan medium ini sebaik mungkin selain tetap berpada-pada menggunakan laman sosial,” katanya kepada Kosmo! Online.

Sebelum ini, kelibat juara Akademi Fantasia (AF8) itu pernah beberapa kali tenggelam timbul dalam arena hiburan biarpun mempunyai reputasi dan diminati ramai sejak kemunculannya pada 2010.
Ramai tertanya-tanya mengenai kehilangan figura yang disenangi disebabkan personaliti sebagai lelaki budiman selain menjadi selebriti contoh kental pegangan agama.
Kini selepas empat tahun menyepi, Hijrahkan Laguku menjadi platform kemunculan semulanya bersama imej rambut melepasi bahu tetapi masih tampak pemalu seperti dulu.
Katanya yang lebih selesa membawakan lagu ketuhanan dan kemanusiaan, perjalanan yang diatur kini lebih tenang sehingga tiada sebab untuknya menghilangkan diri lagi.
“Pada usia ini, saya semakin matang mendepani kehidupan serta menyeimbangkan kerjaya antara seni muzik dan perniagaan yang sudah tentu ada cabaran tersendiri.
“Bagi saya setiap individu ada fasa masing-masing yang melalui pasang surut. Insya-Allah dengan nawaitu ingin berkongsi hiburan bermanfaat kepada semua, saya akan cekalkan hati.
“Selepas Hijrahkan Laguku, saya juga bakal keluarkan single yang diharap dapat saya perdengarkan kepada umum bulan ini,” kata Shahir, 33.
Shahir mengulang semula sejarah Akademi Fantasia musim kelapan (AF8) kira-kira 12 tahun lalu apabila menjulang trofi juara Hijrahkan Laguku sekali gus membawa pulang RM100,000.
Penyanyi Kebahagiaan Dalam Perpisahan itu berjaya menewaskan tiga lagi pesaing di pentas akhir pada 8 Januari lalu iaitu Datuk Nash, Iwan Shaman serta Mark Adam.
Tambah Shahir yang masih solo,  kemenangan kali tersebut dirasakan sedikit berbeza berbanding ketika menjulang kejuaraan AF8.
“Sekarang saya bukan mengejar populariti apatah lagi kemenangan kerana memang sejak awal tujuan menyertai program ini adalah mahu menggunakan platform nyanyian bagi menyampaikan sesuatu,” luahnya. – K! ONLINE


9,117 kes Covid-19 dilapor hari ini
Oleh SITI A'ISYAH SUKAIMI

5 Februari 2022, 3:43 pm
PUTRAJAYA – Baru semalam kes harian mencecah melebihi 7,000 namun hari ini angka tersebut meningkat melepasi angka 9,000 dengan 9,117 kes dilaporkan, menjadikan jumlah kumulatif kes Covid-19 sebanyak 2,904,131 kes.
Berdasarkan angka yang dicatatkan semalam, negara melaporkan kes harian Covid-19 sebanyak 7,234 kes.
Ketua Pengarah Kesihatan, Tan Sri Dr. Noor Hisham Abdullah berkata, maklumat terperinci akan dimuat naik ke laman CovidNow.
“Data harian laman CovidNow dikemas kini sekali gus selepas tengah malam,”katanya menerusi satu ciapan di laman Twitter hari ini. -K! ONLINE


China sedia sumbang 2 juta dos Sinovac
Oleh AMREE AHMAD

5 Februari 2022, 3:18 pm
PUTRAJAYA – Hubungan Malaysia dengan China diperkukuhkan lagi apabila negara tersebut sedia menyumbang sejumlah dua juta dos vaksin Covid-19 yang dikeluarkan oleh firma Sinovac Biotech Ltd.
Berita gembira itu dimaklumkan Menteri Luar, Datuk Saifuddin Abdullah ketika berucap pada majlis sambutan Tahun Baru Cina anjuran Dewan Perniagaan Malaysia-China (MCCC) hari ini.
“Saya ingin mengambil kesempatan untuk menzahirkan penghargaan kerajaan Malaysia atas sumbangan terbaharu ini yang diumumkan oleh pemerintah China baru-baru ini,” jelasnya.
Beliau berucap secara maya pada majlis tersebut yang diadakan secara hibrid dan berlangsung di Dewan Xiuhua Kuala Lumpur yang turut dihadiri Duta Besar China, Ouyang Yujing.
Awal Julai tahun lalu, China muncul antara negara asing terawal menyumbangkan sejumlah 500,000 dos vaksin bagi membantu Program Imunisasi Covid-19 Kebangsaan (PICK).
Ini diikuti sejuta lagi tambahan dos berkenaan disumbangkan akhir September tahun lepas yang dimaklumkan Menteri Luarnya, Wan Yi menerusi perbualan telefon dengan Saifuddin.

Ia hasil Perjanjian Kerjasama Pembangunan dan Aksesibiliti Vaksin dan Memorandum Persefahaman (MoU) Kerjasama Era Pasca Covid-19 yang dimeterai antara kedua-dua negara.
Mengulas lanjut, beliau meluahkan kegembiraan jalinan hubungan teguh antara Malaysia dan China menerusi aspek diplomasi kesihatan ternyata menawarkan wadah ke arah usaha itu. -K! ONLINE


2,000 mangsa bah hilang dokumen penting
Oleh NOR AINNA HAMZAH

5 Februari 2022, 3:40 pm
TAMPIN – Jabatan Pendaftaran Negara (JPN) Negeri Sembilan mengambil langkah proaktif turun ke lokasi yang dilanda banjir di sekitar negeri ini menerusi pasukan Menyemai Kasih Rakyat (MEKAR) bagi membantu mangsa yang kehilangan dokumen pengenalan diri.
Pengarahnya, Norjuanita Baharudin berkata, program itu dilaksanakan menggunakan khidmat Mobile Bas JPN bagi memudahkan urusan mangsa banjir yang kehilangan dokumen penting tanpa perlu hadir ke pejabat JPN.
JPN Negeri Sembilan menjangkakan hampir 2,000 permohonan diterima membabitkan mangsa banjir yang kehilangan dokumen pengenalan diri.
“Mangsa banjir boleh mendapatkan khidmat secara percuma untuk penggantian dokumen seperti MyKad, MyKid, surat beranak, sijil perkahwinan dan sijil kewargenegaraan,” katanya pada Program Mekar Prihatin Pasca Banjir di Padang Awam Kampung Pasir Besar, di sini hari ini.
Mengulas lanjut, Norjuanita memberitahu, sepanjang tahun lalu, lebih 1,000 dokumen pengenalan diri dilaporkan hilang antaranya disebabkan kes bencana, jenayah dan kecuaian. -K! ONLINE


Bas The Red Warriors jadi kedai gunting
Oleh MOHAMAD NAUFAL MOHAMAD IDRIS

5 Februari 2022, 4:15 pm
SHAH ALAM – Penat kerana kerap berpindah kedai membuatkan seorang tukang gunting rambut nekad membeli sebuah bas ekspres dua tingkat yang pernah digunakan pasukan Kelantan untuk dijadikan premis perniagaan di Jalan Elektron U16, Denai Alam di sini.
Bas tersebut dibeli Firdaus Yusof, 39, pada harga RM85,000 daripada sebuah syarikat di Pengkalan Chepa, Kelantan pada September tahun lalu.
Menurut Firdaus, sebelum ini dia pernah menyewa dua premis di kawasan berhampiran untuk perniagaan mengunting rambut.
Bagaimanapun, pemilik dua premis itu menjual kepada orang lain menyebabkan dia terpaksa berpindah selepas mengeluarkan kos pengubahsuaian mencecah RM50,000.
“Jadi, saya ambil pendekatan menguar-uarkan membeli bas untuk dijadikan kedai gunting rambut di laman Facebook. Akhirnya memilih bas yang pernah digunakan The Red Warriors demi menjayakan impian itu,” kata ketika ditemui Kosmo! di sini hari ini.
Bercerita lanjut, pemuda dari Kampung Paya Dalam, Melaka itu memberitahu, dia sanggup mengambil Lesen Kenderaan Pengangkutan Awam (PSV) bagi membawa bas tersebut ke Shah Alam.

Firdaus yang menceburi bidang gunting rambut sejak lapan tahun itu memaklumkan, dia telah mengeluarkan modal RM5,000 bagi kerja-kerja pengubahsuaian bahagian dalam bas, bahagian bawah pula dijadikan ruang menunggu.
“Bahagian atas digunakan untuk mengunting rambut dengan dibantu tiga pekerja,” katanya yang baru memulakan operasi selama lima hari.
Tambah Firdaus, setakat ini, dia mengambil tempahan 20 pelanggan sehari dan dalam proses memohon pelan kejuruteraan tauliah daripada Jabatan Pengangkutan Jalan bagi membuat kerja pengubahsuaian di dalam bas mengikut konsep kedai gunting rambut.
“Sekiranya permohonan itu diluluskan, saya akan memohon lesen perniagaan daripada pihak Majlis Bandaraya Shah Alam (MBSA) supaya dapat menjalankan perniagaan secara sah,” katanya. -K!ONLINE


Aliran trafik mula sesak di lebuh raya utama
5 Februari 2022, 3:46 pm
PETALING JAYA – Aliran trafik di beberapa lebuh raya utama terutama Lebuh Raya Utara-Selatan (PLUS) dilaporkan sesak pada petang ini.
Setakat pukul 3.17 petang tadi, Lembaga Lebuh Raya Malaysia (LLM) melaporkan keadaan trafik perlahan arah selatan di Sungai Petani ke Sungai Dua, Julu Auto City menghala ke Tol Juru dan Bukit Tambun ke Bandar Cassia.
Aliran trafik juga bergerak perlahan di beberapa lokasi menghala ke utara iaitu di Jelapang ke Terowong Menora ekoran terdapat lori rosak di kilometer (KM) 260.5 yang menyebabkan lorong kiri terhalang.
Keadaan sesak juga berlaku sebelum masuk ke Plaza Tol Rawang Selatan.
Sementara itu, di Lebuh Raya Kuala Lumpur-Karak pula, trafik dilaporkan bergerak perlahan menghala ke Kuala Lumpur di Bentong Timur ke Plaza Tol Bentong dan selepas Plaza Tol Bentong ke Lentang terus ke Bukit Tinggi. – K! ONLINE


PRN Johor: PH umum calon DUN Mengkibol, Mahkota
Oleh MOHD SHARKAWI LONDING

5 Februari 2022, 4:03 pm
JOHOR BAHRU – Dua calon masing-masing daripada DAP dan Parti Amanah Negara (Amanah) diumum sebagai calon Pakatan Harapan (PH) pada Pilihan Raya Negeri (PRN) Johor.
Penyandang kerusi Dewan Undangan Negeri (DUN) Mengkibol, Chew Chong Sin akan mempertahankan kawasan itu manakala bekas Ahli Dewan Undangan Negeri (ADUN) Pulai Sebatang, Muhammad Taqiuddin Cheman pula berpindah ke DUN Mahkota.
Pengumuman itu dibuat Setiausaha Agung DAP, Lim Guan Eng dan Presiden Amanah, Mohamad Sabu dalam satu majlis di Kluang, hari ini.
Semalam, Naib Pengerusi DAP Johor, Sheikh Umar Bagharib Ali dinamakan semula untuk mempertahankan kerusi DUN Paloh yang dimenangi pada Pilihan Raya Umum ke-14 (PRU-14).
Chong Sin memenangi sebanyak 29,559 undi di DUN Mengkibol pada PRU-14 selepas menewaskan calon Barisan Nasional (BN), Chin Sim Lai manakala Muhammad Taqiuddin pula mengatasi Datuk Tee Siew Kiong daripada BN dengan majoriti 3,395 di Pulai Sebatang dalam Parlimen Pontian. -K! ONLINE


Majikan perlu isi permohonan pekerja asing sendiri
Oleh PETAH WAZZAN ISKANDAR

5 Februari 2022, 4:35 pm
PUTRAJAYA – Semua majikan diingatkan agar tidak menggunakan khidmat mana-mana agensi pekerjaan swasta bagi mengisi permohonan pekerja asing bagi sektor perladangan secara pengecualian khas.
Menteri Sumber Manusia, Datuk Seri M Saravanan berkata, semua permohonan itu perlulah diisi sendiri oleh majikan dan bukannya agensi pekerjaan swasta.
Katanya, perkhidmatan agensi pekerjaan swasta hanyalah sebagai pemudah cara dan tidak boleh membuat permohonan penggajian pekerja warga asing bagi pihak majikan.
“Ia selaras dengan pengumuman saya berhubung permohonan pekerja warga asing bagi sektor perladangan kelapa sawit secara pengecualian khas yang telah dibuka mulai 28 Januari lalu.
“Sehingga semalam, kementerian telah menerima kira- kira 7,500 permohonan daripada pekerja warga asing dalam sektor perladangan,” katanya dalam satu kenyataan hari ini.
Saravanan berkata, terdapat juga permohonan yang diterima daripada majikan tetapi tidak dapat dipertimbangkan kerana tidak memenuhi syarat.

“Ia melibatkan majikan yang tidak layak menggajikan pekerja warga asing iaitu syarikat koperasi dan syarikat ‘outsourcing’. Malah, ada juga permohonan daripada majikan dalam sektor lain, yang mana permohonan cuma akan dibuka mulai 15 Februari ini,” katanya.
Terdahulu, media tempatan melaporkan Saravanan memaklumkan Malaysia dan Indonesia bersetuju melaksanakan projek rintis pengambilan sejumlah 10,000 Pekhidmat Domestik Indonesia (PDI) dan dijangka dilaksanakan bulan depan. -K! ONLINE


Selangor jual ayam RM8 sekilogram
Oleh ABDUL RAZAK IDRIS

5 Februari 2022, 3:10 pm
SHAH ALAM – Kerajaan negeri mengumumkan penetapan harga ayam standard RM8 sekilogram di semua premis di bawah seliaan Perbadanan Kemajuan Pertanian Selangor (PKPS).
Lokasi pemasaran ayam termasuk Pasar Borong Selangor, Seri Kembangan dan Wisma PKPS di sini.
Menteri Besar Selangor, Datuk Seri Amirudin Shari berkata, inisiatif tersebut dilancarkan bagi memastikan rakyat negeri ini mendapat bekalan ayam segar secukupnya yang berkualiti pada harga berpatutan.
“Kerajaan negeri menyambut baik penurunan harga siling ayam standard sebanyak 20 sen kepada RM8.90 oleh Kementerian Perdagangan Dalam Negeri dan Hal Ehwal Pengguna (KPDNHEP).
“Bagaimanapun, mekanisma kawalan harga di premis seliaan PKPS dapat menurunkan lagi harga siling tanpa melibatkan implikasi kewangan yang tinggi. Dana sebanyak RM1 juta untuk inisiatif ini diwujudkan,” katanya ketika ditemui pada sidang khas mengenai jualan ayam murah di Wisma PKPS, hari ini.
Amirudin berkata, fokus utama pihaknya adalah untuk mengurangkan beban kenaikan harga barang menerusi intervensi kerajaan.

Katanya lagi, untuk permulaan sebanyak 50,000 ekor ayam akan dipasarkan pihak PKPS di lokasi yang ditetapkan.
“Selepas ini kita akan mengadakan jualan dengan harga yang ditetapkan di kawasan Dewan Undangan Negeri (DUN) dan lokaliti terpilih,” jelasnya. -K!ONLINE


Tun Mahathir dibenar keluar IJN hari ini
Oleh FITRI HAZIM

5 Februari 2022, 2:24 pm
PETALING JAYA – Bekas Perdana Menteri, Tun Dr. Mahathir Mohamad telah dibenarkan keluar dari Institut Jantung Negara (IJN) hari ini.
IJN dalam satu kenyataan akhbar berkata, Mahathir telah dibenarkan discaj kira-kira pukul 8.40 pagi tadi.
“Yang Amat Berbahagia Tun Dr. Mahathir sebelum ini menerima rawatan di IJN dan kini dibenarkan pulang untuk berehat di rumah.
“Beliau akan menjalani rawatan susulan di IJN,” kata kenyataan itu sebentar tadi.
Menurut IJN, Mahathir dan isteri, Tun Dr. Siti Hasmah Mohamad Ali merakamkan ucapan terima kasih kepada semua pihak yang mendoakan kesejahteraan beliau sepanjang tempoh dimasukkan ke IJN bagi menjalani rawatan.
Terdahulu, bekas Perdana Menteri, Dr. Mahathir dimasukkan ke Unit Rawatan Rapi Koronari (CCU), IJN bagi menjalani sesi fisioterapi dan prosedur perubatan lanjut. – K! ONLINE


330 remaja sertai Kejohanan Badminton Tertutup Johor 2022
Oleh MOHD SHARKAWI LONDING

5 Februari 2022, 2:48 pm
ISKANDAR PUTERI – Seramai 330 peserta mengesahkan untuk menyertai Kejohanan Badminton Tertutup Johor 2022 bagi merebut hadiah keseluruhan bernilai lebih RM9,000.
Presiden Persatuan Badminton Johor (JBA), Mat Rasid Jahlil berkata, kejohanan edisi ke-10 itu dijangka berlangsung pada 10 hingga 13 Februari ini.
Jelasnya, Dewab NS Sport, Gelang Patah di sini merupakan tempat bagi menjayakan kejohanan kali ini.
“Berdasarkan rekod yang kita ada, seramai 330 peserta telah mengesahkan penyertaan terdiri daripada 54 kelab badminton seluruh negeri Johor.
“Kejohanan kali ini akan melibatkan tiga kategori iaitu bawah 16, 14 dan 12 tahun,” katanya pada sidang akhbar di Hotel Ibis Styles di sini hari ini.
Hadir sama ialah Pengarah Majlis Sukan Negeri Johor, Nor Syazlan Abd. Razak.

Mat Rasid berkata, sasaran penganjuran adalah untuk memilih pemain yang akan mewakili negeri Johor ke peringkat kebangsaan selain persiapan menjelang edisi temasya Sukan Malaysia (Sukma) akan datang.
Ujarnya, objektif utama kejohanan adalag untuk mengumpul seberapa ramai pemain di negeri ini untuk mereka bersaing secara kompetitif serta sebagai pentas menilai dan memilih pemain untuk mewakili Johor.
Sementara itu, Nor Syazlan memuji usaha JBA yang aktif menganjurkan pertandingan ini sebagai platform dalam melahirkan bakat-bakat baharu dalam sukan badminton. -K! ONLINE


PRN Johor: Maszlee calon Menteri Besar?
Oleh KHAIRUL MOHD. ALI

5 Februari 2022, 2:58 pm
JOHOR BAHRU – Presiden PKR, Datuk Seri Anwar Ibrahim tidak menolak khabar angin mendakwa Ahli Parlimen Simpang Renggam, Dr. Maszlee Malik berkemungkinan bertanding dalam Pilihan Raya Negeri (PRN) Johor mewakili parti berkenaan dan Pakatan Harapan (PH).
Anwar turut tidak menolak bahawa bekas Menteri Pendidikan itu juga bakal dinamakan sebagai calon Menteri Besar gabungan berkenaan.
“Setakat ini masih belum ada perbincangan secara rasmi dibuat kepimpinan PH (berhubung calon Menteri Besar) tetapi kita tidak menolak mana-mana calon, sedang beri pertimbangan.
“Kebiasaannya kita tidak akan campur calon bagi Parlimen dan Dewan Undangan Negeri (DUN), itu polisi parti, tetapi kita tidak mahu terlalu ketat dalam soal berkenaan.
“Nama-nama calon bagi 20 kerusi DUN juga sedang dipertimbangkan diperingkat PKR negeri dan mungkin akan umum sebahagian kerusi terlebih dahulu,” katanya.
Beliau berkata demikian dalam sidang akhbar yang diadakan selepas merasmikan Pelancaran Jentera Angkatan Muda Keadilan (AMK) di Hotel Thistle, di sini hari ini.

Turut hadir, Pengerusi PKR Johor, Syed Ibrahim Syed Noh; Timbalan Pengerusi PKR Johor, Jimmy Puah Wee Tse dan Ketua AMK, Akmal Nasrullah Mohd. Nasir. -K! ONLINE


Lelaki menabung 11 tahun dalam buluh akhirnya berkahwin
Oleh HARRITH HISHAM

5 Februari 2022, 2:17 pm
PETALING JAYA – Kerja keras seorang lelaki menabung selama 11 tahun untuk berkahwin dengan pasangan pilihan hatinya mendapat perhatian ramai.
Menerusi perkongsian satu klip video di laman sosial Farham Sam memaparkan hasil tabungan yang disimpan olehnya dengan menggunakan buluh akhirnya telah mencukupi.
Berdasarkan klip video berdurasi satu minit itu, kelihatan longgokan wang dengan nilai RM10 setiap satu dihamparkan di hadapan rumah untuk dikira bersama adik-beradiknya.
Difahamkan, Farhan bersama pasangannya, Nurul Hannani telah selamat mendirikan rumahtangga pada 2 Februari lalu.
Farhan bersama pasangannya, Nurul Hannani telah selamat diijab kabulkan pada 2 Februari lalu.
Meninjau diruangan komen, rata-rata orang ramai memuji tindakan lelaki terbabit serta turut mendoakan kebahagiaan buat dirinya.
“Alhamdulillah, sanggup simpan duit tabung nak kahwin, awak jagalah isteri baik-baik ya. Semoga bahagia hingga ke Jannah,” kata Norliana.

“Kalau usaha dan niat betul pasti akan dapat kumpul juga, jadi kalau lelaki yang nak putus sebab takda duit itu jangan jadikan alasan,” ujar Erna pula.
“Syukur Alhamdulillah, selamat pengantin baharu, semoga kekal bahagia hingga ke jannah,” ucap PapaWan. -K!ONLINE


JKM cari ibu Adam, Siti Sarah
Oleh MOHAMAD NAUFAL MOHAMAD IDRIS

5 Februari 2022, 2:52 pm
SHAH ALAM – Jabatan Kebajikan Masyarakat (JKM) mengesan ibu kandung kepada dua beradik yang ditinggalkan sebelum ini.
Jurucakap JKM bekata, wanita dikenali Purwanti dipercayai warga Indonesia meninggalkan dua anaknya iaitu Mohd. Adam,14, dan Siti Sarah, 13, kepada suaminya.
Bapa kanak-kanak itu meninggal dunia tiga tahun lalu sebelum dua beradik tersebut dipelihara bapa saudara mereka sehingga kini.
“Bapa saudara kanak-kanak itu telah membuat aduan ke pejabat JKM berikutan masalah sijil lahir yang masih tidak diuruskan dan bagi mendapatkan hak penjagaan yang sah.
“Hak jagaan sementara telah diberikan oleh Mahkamah Kanak-Kanak Petaling Jaya dengan pendengaran seterusnya ditetapkan pada 17 Mac depan,” katanya dalam kenyataan hari ini.
Orang ramai yang mengenali waris kanak-kanak itu diharap menghubungi Pelindung Pejabat Kebajikan Masyarakat Daerah Petaling, Nor Asmanizah Ahmad di talian 03-7842 2584 atau 03-7842 2587 bagi membantu melancarkan urusan siasatan kes. -K!ONLINE


Pengikut wanita kecewa, Abang Viva sudah ada calon isteri?
Oleh DIYANATUL ATIQAH ZAKARYA

5 Februari 2022, 2:39 pm
MELAKA – Abang Viva atau nama sebenarnya Azwan Omar, 30, membuat pendedahan telah mempunyai calon isteri menerusi sesi Facebook dan Tiktok live yang dibuat malam tadi.
Azwan yang turut digelar ‘wira banjir’ negara itu mengakui perkara tersebut selepas dihujani soalan sama daripada pengikut wanita berkenaan bila dia akan menamatkan zaman bujang.
“Alamak bila nak kawen ek, InsyaAllah calon dah ada tapi belum dibuat betul-betul, diconfirmkan lagi. Calon dah ada tengah dalam proses ujian lagi,” katanya.
Dalam sesi bermula kira-kira pukul 8.50 malam itu, Azwan dilihat turut terkedu apabila salah seorang pengikut menembak soalan mengenai wanita bernama Emelda.
“Salam.. tak join Emelda ke malam ni gi makan,” tulis Aida Khalid.
Azwan bagaimanapun membalas secara bergurau “Aik.. Aida Khalid, jangan buat kantoi,” katanya.

Beberapa pengikut wanita kemudian dilihat meninggalkan komen berbaur kecewa dengan cuba mendapatkan kepastian sama ada jejaka kelahiran Melaka itu telahpun mempunyai kekasih hati atau sebaliknya.
“Betul ke abang viva dah ada awek?,” tulis salah seorang daripadanya.
“La kawen dah haha,” ujar Nurul Dini pula.
“Bang kasi alamat penuh bang. Nak gi jumpe mak abang ni,” tambah Ieda Stellaszils.
Dalam pada itu terdapat juga pengikut yang turut mengucapkan tahniah dan mendoakan agar hubungan tersebut berakhir ke jinjang pelamin.
“Wah! dah ada calon, tahniah semoga berkekalan hingga ke jannah. Makan nasi minyak jangan lupa jemput yer,” kata Mimi Fazilah Hamzah. -K! ONLINE


Tambah anak? Lambat lagi – Fasha Sandha
Oleh SAIRUL ZAMRI MISRANI

5 Februari 2022, 2:15 pm
PETALING JAYA – Pelakon Fasha Sandha mengakui masih belum bersedia untuk menimang cahaya mata baharu walaupun suami tercinta, Aidil Aziz memintanya untuk hamil lagi tahun ini.
Kata Fasha atau nama lengkapnya Nur Fasha Sandha Hassan, sekarang bukan masa sesuai untuk berbadan dua dan melihat tempoh beberapa tahun lagi sebagai paling ideal untuk kembali hamil.
“Saya memang sukakan kanak-kanak sejak zaman anak dara lagi. Dulu kalau ada masa lapang, saya sanggup angkut anak jiran bawa jalan ke mana-mana.
“Tapi sekarang, cukuplah dulu ada tiga anak. Nak tambah lagi anak, lambat lagi. Aidil memang cakap nak ‘baby boy’ pula tahun ini.
“Sejujurnya, saya belum bersedia. Saya sibuk dengan komitmen dan kerja-kerja seni serta duta produk,” katanya yang baru-baru ini dilantik sebagai duta produk vitamin C, Gebu Glow.
Sambil berseloroh, kakak kepada pelakon Elisya Sandha itu berkata, golongan suami hanya tahu ‘meminta’ sahaja.

“Suami ini tahu minta saja, tapi yang usung kandungan sampai sembilan bulan, orang perempuan juga.
“Tapi andai Tuhan beri rezeki hamil lagi, saya terima. Saya baru 37 tahun. Mungkin sebelum masuk usia 40, saya boleh beranak lagi,” katanya.
Terdahulu menerusi perkahwinan pertamanya bersama Rizal Ashram Ramli atau Jejai pada 2012, Fasha dikurniakan dua cahaya mata iaitu Putra Rayfal Ramli, 9, dan Putri Raysha Jemyma, 8.
Sementara hasil perkongsian hidup dengan Aidil pula, mereka dikurniakan seorang anak perempuan, Aisha Amaira yang kini berusia dua tahun. – K! ONLINE


Tun M bersiar di Lake Garden selepas dibenar keluar IJN
Oleh HARRITH HISHAM

5 Februari 2022, 3:04 pm
KUALA LUMPUR – Bekas Perdana Menteri, Tun Dr. Mahathir Mohamad bersama isterinya, Tun Dr. Siti Hasmah meluangkan masa bersama bersiar-siar di Lake Garden, dekat sini hari ini.
Menerusi satu hantaran di laman Facebook Adam Mukhriz Mohd. Muhayeddin, kedua pasangan itu dilihat sedang bersantai sambil memberi ikan makan di pekarangan taman tersebut.
Sebelum ini Kosmo! melaporkan Tun Mahathir menerima rawatan di Unit Rawatan Koronari (CCU), Institut Jantung Negara (IJN) sejak 22 Januari lalu.
Bagaimanapun, Ahli Parlimen Langkawi itu telah dibenarkan pulang, namun masih perlu kembali ke IJN bagi menjalani sesi fisioterapi dan prosedur perubatan lanjut. – K!ONLINE


Tua bangka, tapi tamak haloba – Awie Wings
Oleh MOHD. HAIKAL ISA

5 Februari 2022, 2:34 pm
PETALING JAYA – “Kami rasa sangat kecewa, dah tua bangka dah nak mampus, tiba-tiba jadi tamak haloba.”
Demikian getus vokalis Wings, Datuk Awie atau nama sebenarnya, Ahmad Azhar Othman, 54, yang kecewa melihat perbalahan dalam kumpulan Search sehingga anggota kumpulan rock legenda itu kini terbahagi kepada dua.
Mengakui Wings kumpulan yang lebih junior berbanding Search, Awie berasakan pergaduhan sebegitu tidak sepatutnya berlaku memandangkan industri hiburan di Malaysia tidaklah besar mana.
“Kami beranggapan, mereka (Search) seperti ‘big brother’. Kami tahu limitasi dan kami ini adik, mereka tetap abang.
“Saya sangat kecewa. Hanya kerana nama dan bukan ada harta pun? Kecewalah, sepatutnya hal sebegini tidak berlaku. Masing-masing nak cari makan, Malaysia kecil, pusing-pusing jumpa orang yang sama,” katanya.
Awie ditemui ketika sesi bersama media persembahan Wings Rocks & Dine 36 Anniversary Celebration di Hotel Royal Chulan, Kuala Lumpur yang bakal berlangsung pada 26 Februari.

Memberi contoh, Awie sendiri pernah keluar daripada kumpulan Wings namun tetapi tidak terlibat dalam perbalahahan seperti kumpulan berkenaan.
“Saya yang bagi nama Wings dan saya pernah keluar daripada kumpulan. Tapi saya tak bising soal nama. Kamu nak cari makan, saya pun nak cari makan. Apa yang teruk sangat nak gaduh pasal nama?,” tegasnya.
Menurut pelantun lagu Tragedi Oktober itu lagi, mereka yang sudah meninggalkan kumpulan disebutkan itu tidak sepatutnya bertindak mengeruhkan keadaan.
“Dah ada populariti, kamu bawalah populariti itu untuk bina satu perkara baharu. Kamu nak guna nama itu juga lepas tu nak hukum kawan-kawan, nak bunuh kawan-kawan. Apa faedah ni? Tak ada faedah.
“Kami pun ada anggota yang keluar, dia masih guna nama belakang Wings. Ada kami bising? Kami ketawa sahajalah,” tutur Awie.
AWIE mewakili suara kumpulan Wings ternyata kecewa dengan konflik yang melanda kumpulan Search sehingga band legenda itu kini terbahagi kepada dua puak. Foto/AMIR KHALID
Prihatin dengan apa yang berlaku terhadap rakan seperjuangan dunia rock ‘n’ roll, Awie menegaskan, pertelingkahan sebegitu tidak wajar berlarutan sampai ke tahap sekarang.
“Yang dah keluar tu keluarlah, tinggallah  yang sedia ada. Itulah Search bagi saya. Dah umum keluar tapi kamu nak bawa nama sekali, mana boleh. Dah keluar, buat nama baharu,” katanya.
Awie memaklumkan, soal hak cipta tidak sepatutnya timbul memandangkan kumpulan-kumpulan lama dan berstatus ‘otai’ tidak pernah mengalami isu sebegini. Bagaimanapun, dirinya menyarankan pemuzik-pemuzik generasi baharu terutamanya yang muncul secara berkumpulan untuk mendaftar nama kumpulan dengan Perbadanan Harta Intelek Malaysia (MyIPO).
“Hanya orang tamak sahaja kecoh pasal ini, orang lain kecoh pun. Kalau tengok Alleycats, Carefree, Revolvers, Sweet Charity, tiada pun orang sibuk pasal nama. Yang satu ini kita pelik.
“Kalau label (syarikat rakaman) yang daftar, nama itu menjadi hak milik label. Kalau dia nak rebut, dia kena berbincang dengan siapa yang cipta nama kumpulan dan daftar, supaya sesiapa tidak boleh ‘claim’ (tuntut).
“Nasihat saya, kalau rasa sesuatu kumpulan itu ada nama yang bagus, daftarkan dengan MyIPO. Buat keputusan terbaik sama ada untuk daftarkan secara berkumpulan atau seorang individu sahaja yang pegang hak,” katanya lagi.
Terdahulu, kumpulan Search kini terpecah dua iaitu kem yang dianggotai pemain gitar adik-beradik, Noordin dan Kid serta satu lagi kumpulan dianggotai bekas penyanyinya, Amy, Nasir Daud (bass), Man Kidal (gitar) dan Hillary Ang (gitar) yang turut menggunakan nama Search. – K! ONLINE


Penduduk hias lif, setiap tingkat berbeza
Oleh KOSMO!

6 Februari 2022, 10:49 pm
PETALING JAYA – Kreativiti penduduk di setiap kawasan perumahan dengan menghias kediaman mereka menjadikan tempat mereka menjadi menarik dan cantik.
Terkini di media sosial, satu kawasan flat perumahan yang tidak dipastikan lokasinya itu menjadi tumpuan apabila setiap tingkat perumahan tersebut dihias mengikut kreativiti berbeza.
Yang menariknya, penduduk di perumahan tersebut menghias kawasan lif di tingkat masing-masing dengan hiasan berbeza-beza.
Orang ramai memuji tindakan dan kreativiti penduduk di kawasan perumahan tersebut dan menyifatkan cara mereka perlu dijadikan contoh buat penduduk perumahan yang lain.
“Sebenarnya macam ini la bagus. Baru nilai rumah tu maintain atau meningkat. Kena penduduk yang pengotor habis lif pun bau hancing, kemudian tertekan harga rumah menurun,” jelas Alvin Clinton.
“Terbaiklah penduduk flat ni. Di sana, minda masyarakat kelas negara maju, contoh terbaik. Suasana bersih dan dapat melahirkan masyarakat berfikiran positif,” kata Mohd. Fitree Mohd. Yusop. – K! ONLINE


Imam dikhuatiri sesat dalam kebun
Oleh WAT KAMAL ABAS

6 Februari 2022, 10:29 pm
SELAMA – Seorang imam dikhuatiri sesat setelah keluar dari rumah di Felda Ijok dekat sini untuk pergi ke kebun kelapa sawit miliknya petang tadi.
Mangsa, Abdullah Ibrahim, 74, atau lebih dikenali penduduk sebagai Imam Dolah dipercayai keluar rumah menunggang motosikal jenis Modenas Kriss berwarna hitam.
Difahamkan Imam Dolah turut mempunyai masalah ingatan dan dikhuatiri telah tersesat di dalam kebunnya.
Ahli keluarga yang bimbangkan keadaan mangsa kemudian membuat laporan polis sebelum gerakan mencari dilakukan.
Sementara itu, jurucakap Bilik Gerakan Jabatan Bomba dan Penyelamat negeri memberitahu, pihaknya menerima panggilan bagi bantuan mencari pada pukul 7.35 malam.
Katanya, susulan itu sepasukan anggota dari Balai Bomba dan Penyelamat Selama telah dihantar ke lokasi bagi melakukan operasi mencari.

“Operasi pencarian telah dilakukan terlebih dahulu oleh pihak polis, Angkatan Pertahanan Awam Malaysia dan penduduk kampung.
“Pencarian dilakukan dalam jarak dua kilometer di sekitar kebun sejak petang namun gagal menemui sebarang petunjuk. Pencarian akan diteruskan pada malam ini,” ujar jurucakap itu. – K! ONLINE


Pengutip hutang wanita berlagak samseng
Oleh KOSMO!

6 Februari 2022, 8:30 pm
JAKARTA – Video aksi tiga pengutip hutang wanita dari sebuah institusi kewangan di Indonesia menjadi tular di media sosial kerana mereka bertindak memecah masuk ke dalam rumah seorang penghutang dan berlagak samseng, lapor laman berita Kumparan kelmarin.
Berdasarkan video yang dikongsikan, tiga wanita berkenaan memecah masuk rumah seorang penghutang yang dikenali sebagai H.
Apabila melihat H tiada di ruang tamu, mereka lantas mengetuk pintu bilik tidur rumah itu dan cuba memecahkan pintu tersebut.
Tindakan itu dirakam oleh salah seorang daripada mereka sambil sedang ketawa.
Tidak lama selepas itu, H dilihat keluar dari bilik dan kelihatan marah sehingga nyaris memukul salah seorang daripada wanita berkenaan.
“Jangan begitu, saya sudah bayar (hutang). Kenapa kamu semua buat begini?” kata H sambil menangis.

H difahamkan melunaskan kesemua jumlah hutangnya selepas kejadian tersebut.
Video itu menjadi tular dengan ada dalam kalangan netizen yang menyifatkan kejadian tersebut sebagai suatu tindakan yang melampaui batas memandangkan pengutip hutang itu mewakili sebuah institusi perbankan yang sah.
“Lapor sahaja kepada polis. Ini sudah menjadi kes jenayah kerana menceroboh masuk rumah orang. Tiada adab,” kata seorang netizen. – AGENSI


Dua pemandu maut kereta bertembung
Oleh ABDUL RASHID ABDUL RAHMAN

6 Februari 2022, 8:47 pm
PEKAN – Dua pemandu kereta maut selepas kenderaan dipandu mereka bertembung di Kilometer 36 Jalan Pekan-Nenasi di sini hari ini.
Mangsa yang maut dalam kejadian itu ialah pemandu kereta jenis Proton Saga, Chaw Jiun Shyan, 27, dan pemandu kereta jenis Perodua Myvi Zainong Abdullah 56.
Ketua Jabatan Siasatan dan Penguatkuasaan Trafik Pahang, Superintendan Kamarulzaman Jusoh berkata, kejadian kira-kira pukul 12.30 tengah hari itu melibatkan tiga buah kereta iaitu Proton Saga, Perodua Myvi dan Proton Wira.
“Berdasarkan siasatan awal kejadian bermula apabila mendapati pemandu kereta jenis Proton Saga yang dalam perjalanan dari arah Rompin ke Pekan telah terbabas ke laluan bertentangan ketika mengambil selekoh.
“Kereta berkenaan kemudiannya bertembung dengan kereta jenis Perodua Myvi dan sebuah kereta jenis Proton Wira yang di belakang kereta Perodua Myvi tidak sempat membrek dan melanggar belakang kereta berkenaan,” katanya di sini hari ini.
Katanya, akibat kemalangan itu pemandu kereta jenis Proton Saga meninggal dunia di tempat kejadian manakala pemandu kereta jenis Perodua Myvi meninggal dunia ketika mendapat rawatan di hospital.

Menurutnya kes disiasat mengikut Seksyen 41 (1) Akta Pengangkutan Jalan 1987 dan siasatan masih giat dilakukan.
Katanya, berdasarkan siasatan mendapati lokasi kejadian adalah berselekoh dan semasa kejadian cuaca baik dan tidak hujan.
“Hasil siasatan awal mendapati kemalangan berpunca daripada kecuaian pemandu kereta jenis Proton Saga yang disyaki memandu secara melulu sebelum terbabas masuk ke laluan bertentangan,” ujarnya. – K! ONLINE


Pemandu lori maut tersepit kemalangan
Oleh ASLIZA MUSA

6 Februari 2022, 10:43 pm
GERIK – Seorang pemandu lori maut setelah tersepit dalam kemalangan membabitkan sebuah kereta berhampiran Tasik Banding petang tadi.
Mangsa, Nor Amin Mohamad Ismail, 37, meninggal dunia di tempat kejadian akibat kecederaan parah.
Ketua Balai Bomba dan Penyelamat (BBP) Gerik, Mohd. Azizan Aziz berkata, pihaknya menerima maklumat kejadian itu pada pukul 4.42 petang.
“Sepasukan 10 anggota dihantar ke lokasi kejadian dan mendapati nahas membabitkan lori muatan makanan haiwan dan sebuah kereta jenis Proton Saga.
“Setibanya anggota di lokasi kejadian, didapati lori tersebut dalam keadaan terbalik ke sisi dengan pemandu tersepit di bahagian tempat duduk,” katanya ketika dihubungi di sini hari ini.
Menurut beliau, kelindan lori dan pemandu serta penumpang kereta telah dikeluarkan oleh orang awam sebelum kehadiran pihak bomba.

“Mayat mangsa dibawa keluar dari lori dan diserahkan kepada pihak polis untuk tindakan lanjut,” katanya. – K! ONLINE


Bapa maut, anak patah kaki kemalangan
Oleh ASLIZA MUSA

6 Februari 2022, 8:50 pm
TAPAH – Seorang bapa maut manakala anak lelakinya patah kaki kanan setelah motosikal ditunggang mereka dilanggar sebuah kereta di Kilometer 50, Jalan Ipoh-Kuala Lumpur dekat sini.
Kejadian kira-kira pukul 4 petang itu mengorbankan Annuar Zakariah, 48, yang maut di tempat kejadian setelah mengalami kecederaan parah.
Anak lelakinya, Muhammad Arif Putra, 4, terselamat namun patah kaki kanan dan kini dirawat di Hospital Tapah.
Ketua Polis Daerah Tapah, Superintenden Wan Azharuddin Wan Ismail berkata, nahas berlaku ketika dua beranak itu dalam perjalanan pulang ke rumah mereka di Kampung Batu Masjid di Temoh.
Katanya, apabila tiba di tempat kejadian, sebuah kereta Perodua Axia dipandu lelaki berusia 18 tahun yang dalam perjalanan ke arah Kuala Lumpur telah masuk ke laluan bertentangan dan melanggar motosikal mangsa.
“Pelanggaran itu menyebabkan dua beranak terbabit cedera namun Annuar yang mengalami kecederaan parah disahkan meninggal dunia di lokasi kejadian.

“Anak lelaki mangsa yang membonceng motosikal jenis Modenas Kriss dihantar ke Hospital Tapah untuk rawatan lanjut manakala pemandu kereta tidak cedera,” katanya di sini hari ini.
Menurutnya, mayat mangsa dihantar ke hospital sama untuk proses bedah siasat yang akan dijalankan esok.
“Pemandu kereta ditahan untuk ujian saringan air kencing dan siasatan kes dijalankan mengikut Seksyen 41(1) Akta Pengangkutan Jalan 1987,” katanya. – K! ONLINE


Laman e-dagang ada jual ‘dara tiruan’?
Oleh KOSMO!

6 Februari 2022, 8:28 pm
PETALING JAYA – Betul orang cakap, kemudahan pembelian secara dalam talian atau e-dagang semuanya ada, ibu ayah kita sahaja yang tidak diganti dan tidak dijual.
Terbaru, produk yang mendapat permintaan tinggi ketika ini di laman perniagaan e-dagang adalah ‘dara tiruan’ khas untuk golongan wanita yang baharu kahwin.
Tinjauan di beberapa laman e-dagang terkenal, ternyata jualan produk dara tiruan itu mempunyai permintaan dan produk itu sememangnya wujud.
Harga produk berbeza mengikut jenama, dilaporkan juga harga dara tiruan itu sekitar RM130 ke RM200.
Difahamkan produk tersebut dipakai ketika malam pertama bagi pengantin baru bagi menyembunyikan masalah yang telah dialami oleh pengantin wanita.
Rata-rata orang ramai juga terkejut dengan penjualan produk tersebut dan ada meminta agar pihak terbabit memantau pengedaran produk itu.

“Bahaya kalau ada macam ni, maknanya orang boleh sembunyikan kisah-kisah hitam mereka sebelum berkahwin.
“Produk seperti ini juga boleh menggalakkan orang wanita melakukan dosa sebelum berkahwin kerana tidak lagi risau tentang malam pertama,” jelas Cikgu Zuki. – K! ONLINE


Isu diminta beralih saf: “Siasat dulu sebelum tularkan”
Oleh KOSMO!

6 Februari 2022, 10:13 pm
PETALING JAYA – Pertubuhan Sentuhan Setia Kasih memohon agar tidak tularkan perkara yang mengaibkan masjid tanpa menyiasat terlebih dahulu.
Perkara tersebut berkaitan mengenai seorang lelaki yang memuat naik status berkaitan pihak pentadbiran sebuah masjid untuk beralih saf selepas berada di saf hadapan.
Melalui Facebook Pertubuhan Sentuhan Setia Kasih berkata, pihaknya mengakui kehadiran pemuda tersebut untuk mengerjakan solat Jumaat pada Jumaat lalu.
Tambahnya, saf hadapan itu dikhaskan kepada ahli jawatan kuasa (AJK) Masjid Al-Mustaqim di Ampang kerana mereka hadir lebih awal.
“Betul beliau (lelaki itu) hadir awal di masjid. Tetapi, imam dan bilal Masjid Al-Mustaqim, Ampang ada 12 orang. Mereka (ahli jawatankuasa masjid) hadir awal di masjid.
“Mereka menjaga pintu masuk, jaga pintu dewan, jaga laluan masuk. Jadi mereka memang awal lagi hadir dan selayaknya mereka di hadapan,” kata kenyataan yang dimuat naik dalam akaun Facebook tersebut hari ini.

Berita berkaitan: Pemuda dakwa dihalang berada di saf depan, khas untuk AJK
Kosmo! hari ini melaporkan seorang lelaki dalam laman sosial Facebook mendakwa diminta oleh pihak pentadbiran sebuah masjid untuk beralih saf selepas berada di saf hadapan.
Lelaki itu yang menggunakan nama Abu Al-Zahra berkata, pada Jumaat lalu, dia yang datang lebih awal untuk mengerjakan solat Jumaat terus ke saf hadapan kerana saf itu masih kosong kemudian diminta untuk beralih saf kerana didakwa saf hadapan adalah untuk VIP dan ahli jawatankuasa masjid.
Tambah pihaknya lagi, dakwaan lelaki tesebut antara perkara yang mengaibkan masjid yang merupakan rumah Allah.
“Mohon tidak viralkan (tularkan) perkara aibkan masjid tanpa siasat. Saya sendiri berurusan pengurusan jenazah di Masjid Al-Mustaqim ini.
“Mereka menggunakan duit tabung masjid untuk pengurusan secara percuma bagi anak kariah mereka. Sangat telus. Sama-sama kita menjaga rumah Allah,” katanya. – K! ONLINE


Lelaki Thailand mirip Vin Diesel
Oleh KOSMO!

6 Februari 2022, 9:05 pm
BANGKOK – Seorang lelaki dari Thailand menjadi sensasi internet kerana mempunyai wajah mirip pelakon Hollywood terkenal, Vin Diesel, lapor portal Mothership hari ini.
Lelaki tersebut telah mula memuat naik gambar-gambarnya sejak 2019 dengan melakukan gaya-gaya menyerupai aktor francais Fast and Furious itu.
Dengan gaya seorang lelaki botak di belakang stereng kereta serta memakai baju t berwarna putih, lelaki tersebut jika sekali imbas kelihatan sama seperti Diesel.
Individu yang berasal dari Chiang Rai ini dipercayai sudah lama menyedari bahawa wajahnya mirip aktor Hollywood itu apabila sering memberi penghormatan kepada Diesel menerusi beberapa status di laman sosial sejak 2017 lagi.
Gambar-gambarnya yang lain digayakan mengikut watak-watak Diesel dalam pelbagai filem lakonannya seperti The Chronicles of Riddick dan Fast and Furious. – AGENSI


Lelaki meninggal dunia ketika mendaki Bukit Melati
Oleh ZAKKINA WATI AHMAD TARMIZI

6 Februari 2022, 8:52 pm
SEREMBAN – Seorang lelaki warga emas meninggal dunia ketika mendaki Bukit Melati, Nilai di sini dalam kejadian petang tadi.
Pegawai Operasi, Pegawai Bomba Kanan II, Balai Bomba dan Penyelamat Nilai, Raihan Che Mat berkata, mangsa dikenali sebagai, P. Ramakrisnan, 69, dan ketika kejadian mangsa dipercayai mendaki bukit itu seorang diri.
“Kami mendapat panggilan daripada pihak Kementerian Kesihatan pada pukul 6.22 petang yang memaklumkan seorang lelaki warga emas yang mendaki Bukit Melati, Nilai telah jatuh pengsan.
“Kami tiba dilokasi kejadian lapan minit kemudian. Bagaimanapun, setibanya kami, anggota telah dimaklumkan mangsa telah meninggal dunia dan disahkan oleh pihak Kementerian Kesihatan.
“Pihak bomba telah mengambil masa 30 minit untuk membawa mangsa turun daripada bukit berkenaan,” katanya ketika dihubungi hari ini.
Menurut Raihan, pihaknya telah menyerahkan mangsa kepada pihak polis dan Kementerian Kesihatan (KKM) untuk siasatan lanjut. – K! ONLINE


Pak belang dipercayai sesat dari hutan simpan
Oleh ASLIZA MUSA

6 Februari 2022, 6:59 pm
IPOH – Orang ramai khususnya pengguna Jalan Simpang Pulai-Cameron Highlands dinasihatkan tidak membuat sebarang provokasi sekiranya terserempak dengan harimau.
Tindakan membunyikan hon hingga mengejutkan haiwan itu selain turun dari kenderaan dikhuatiri boleh mengundang kejadian tidak diingini.
Pengarah Jabatan Perlindungan Hidupan Liar dan Taman Negara (Perhilitan) Perak, Yusoff Shariff berkata, begitu juga jika cuba membaling objek ke arah harimau tersebut
“Haiwan pemangsa itu kemungkinan tersesat di kawasan berkenaan ekoran mengejar haiwan buruan.
“Harimau belang yang dilaporkan ditemui orang awam di Jalan Simpang Pulai-Cameron Highlands dekat sini, dipercayai dari hutan simpan berhampiran,” katanya ketika dihubungi.
Tinjauan telah dilakukan anggota Perhilitan di lokasi penemuan haiwan liar itu, namun harimau tersebut tidak kelihatan dipercayai telah masuk ke hutan simpan berkenaan.

“Kita akan membuat pemantauan daripada semasa ke semasa bagi memastikan keselamatan orang ramai dan keselamatan harimau itu sendiri,” katanya.- K! ONLINE


Individu kesan imej zombi guna Google Maps
Oleh KOSMO!

6 Februari 2022, 6:30 pm
LONDON – Seorang pengguna laman TikTok mendakwa menemui sebuah bangunan terbengkalai yang memaparkan imej beberapa makhluk menyerupai zombi yang dikesan menggunakan laman pemetaan Google Maps, lapor akhbar Daily Star semalam.
Menerusi klip video yang dikongsikan, individu berkenaan menunjukkan imej dari udara sebuah bangunan terbengkalai yang diperoleh daripada Google Maps.
Selepas dizum dan menukar kepada fungsi ‘Street View’, pengguna dapat melihat paparan imej di dalam bangunan tersebut.
Dinding bangunan itu mempunyai pelbagai tulisan seperti  ‘Zombi akan tiba’ yang dihasilkan menggunakan semburan cat.
Beberapa lelaki dalam keadaan pakaian koyak-rabak serta dipenuhi dengan darah turut dilihat dalam video itu.
Mereka kelihatan seperti manusia yang telah bertukar menjadi zombi seperti yang sering ditonton di kaca televisyen.

Perkongsian tersebut menjadi tular dengan menerima pelbagai komen daripada pengguna lain.
“Jurugambar Google telah bertindak melampaui batas,” kata seorang netizen.
“Itu adalah lokasi penggambaran filem,” komen pengguna lain. – AGENSI


Pengantin perempuan disolek suami sendiri
Oleh KOSMO!

6 Februari 2022, 7:00 pm
JAKARTA – Seorang pengantin lelaki di Indonesia menjadi sensasi internet kerana menata rias isterinya sendiri ketika hari persandingan mereka, lapor laman berita Suara.com semalam.
Berdasarkan klip video yang dikongsikan di TikTok, seorang lelaki berpakaian biasa pada awalnya dilihat sedang tekun menyolek pengantin perempuan dengan solekan asas.
Tidak lama selepas itu, video seterusnya memaparkan lelaki tersebut sebenarnya merupakan pengantin lelaki yang pada ketika itu telah menyalin pakaiannya kepada busana pengantin.
Dia dilihat mengenakan solekan yang lebih sukar pada wajah pengantin perempuan, mengikut adat pengantin Jawa.
Pada penghujung klip video itu, kedua-dua mereka dilihat bersanding pada majlis tersebut.
“Jurusolek merangkap pengantin lelaki,” tulis keterangan pada video itu.

Video tersebut menjadi tular dengan ramai netizen memberikan pelbagai komen.
“Seronoknya disolek suami sendiri,” kata seorang netizen.
“Tajuknya adalah suamiku, MUA (jurusolek) ku,” kata seorang lagi. – AGENSI


Kes Covid-19 meningkat tidak halang PRN Johor
Oleh MOHAMAD FAIZAL HASHIM

6 Februari 2022, 5:53 pm
JOHOR BAHRU – Peningkatan kes positif Covid-19 yang direkodkan pada ketika ini dilihat tidak menjadi penghalang untuk Pilihan Raya Negeri (PRN) Johor diteruskan.
Ketua Penerangan UMNO Johor, Datuk Seri Dr. Adham Baba berkata, pihaknya lebih yakin dengan pemberian vaksin Covid-19 termasuk suntikan penggalak yang telah diberikan sebagai pelindung daripada jangkitan.
Tambahnya, keadaan kini adalah lebih baik berbanding ketika mengadakan PRN di Melaka dan juga di Sarawak.
“Pihak berkuasa dalam mengendalikan SOP ini dan Suruhanjaya Pilihan Raya (SPR) sudah tentunya akan melindungi pengundi daripada terjejas dengan jangkitan.
“Saya yakin persiapan SPR terhadap kaedah dan cara di tempat mengundi itu akan bertepatan dengan unsur-unsur memberi perlindungan di sampling boleh keluar mengundi,” katanya kepada pemberita selepas program perjumpaan ketua Penerangan UMNO dengan Media Johor, di sini hari ini.
Mengulas lanjut, Adham yang juga bekas Menteri Kesihatan berkata, beliau maklum bahawa kes Covid-19 di negeri ini adalah kesan daripada terdedah dengan varian baharu, Omicron.

“Oleh itu, kita perlu meminta kerajaan supaya segera mengambil tindakan bagi melandaikan keluk dan memutuskan rantaian jangkitan Covid-19 di negeri ini.
“Ini adalah antara langkah yang perlu diambil selain pemberian dos penggalak dan vaksin kepada kanak-kanak, itu lebih penting,” ujarnya.-K! ONLINE


SIC, Espargaro bakal dikenakan hukuman
Oleh MUHAMMAD RIDUAN MOHD HANAFIAH

6 Februari 2022, 6:00 pm
SEPANG – Kementerian Belia dan Sukan (KBS) memandang serius segala bentuk pelanggaran prosedur operasi standard (SOP) yang berlaku ketika ujian pramusim MotoGP berlangsung Litar Antarabangsa Sepang (SIC) baru-baru ini.
Pengarah Cawangan Pembangunan Rekreasi Cawangan Pembangunan Rekreasi Bahagian Pembangunan Sukan Jabatan Belia dan Sukan Negara, Nor Azli Mohamad Daud berkata, pihaknya telah menyerahkan kepada Kementerian Kesihatan Malaysia (KKM) untuk menentukan segala bentuk hukuman kepada pelumba Aprilia Racing, Aleix Espargaro.
Pada Khamis lalu, Espargaro dikesan melanggar protokol kawalan ketat gelembung sukan dengan melakukan aktiviti berbasikal luar dari Sepang, namun  permohonan maaf telah dilakukan oleh Espargaro dan juga Aprilia kepada Kerajaan Malaysia berikutan masalah tersebut semalam.
Sebagai penganjur kejohanan, SIC dan Espargaro boleh dikenakan hukuman di bawah Akta Pencegahan dan Pengawalan Penyakit Berjangkit 1988 (Akta 342) dan bakal dikenakan kompaun RM1,000.
“Saya bukan pihak bertanggungjawab dalam menerangkan Akta 342 ini. Akta ini di bawah pihak KKM. Sebarang bentuk tindakan daripada SIC kepada Espargaro, sudah dipanjangkan kepada KKM dan Majlis Keselamatan Negara (MKN) untuk tindakan selanjutnya.
“Akan ada tindakan kerana mana-mana kejohanan yang melanggar SOP sebelum ini akan dikenakan hukuman. Jadi, ketika ini, hanya KKM sahaja boleh menjawab. Kemungkinan SIC dan Espargaro bakal menerima hukuman,” katanya pada sesi sidang akhbar hari ini.

Sementara itu, Espargaro mengakui dia belum menerima sebarang maklumat lanjut mengenai tindakan yang akan dikenakan terhadapatnya selepas membuat permohonan maaf kepada kerajaan Malaysia, Jumaat lalu. -K! ONLINE


Menteri Pengangkutan ucap takziah kepada keluarga arwah Azizi
Oleh NOR AZIAH MAT NOH

6 Februari 2022, 8:23 pm
PETALING JAYA – Menteri Pengangkutan, Datuk Seri Wee Ka Siong menerusi satu hantaran di laman Facebook menzahirkan ucapan takziah kepada keluarga Muhammad Azizi Azizan, anggota Jabatan Pengangkutan Jalan (JPJ) yang maut hari ini.
“Muhammad Azizi adalah seorang anggota yang cukup komited dalam menjalankan tugas, semoga rohnya dicucuri rahmat.
“Pemergian beliau merupakan satu kehilangan besar kepada warga Kementerian Pengangkutan (MOT) terutamanya JPJ,” tulisnya hari ini.
Terdahulu, akhbar melaporkan Azizi yang bertugas di Unit Penguatkuasaan Bermotosikal (UPB) JPJ Kuala Lumpur maut dalam cubaan mengejar seorang penunggang motosikal yang melarikan diri dari sekatan jalan raya di Plaza Tol Gombak, hari ini.
Kejadian yang berlaku pada pukul 9.30 pagi itu meragut nyawa Azizi apabila motosikalnya dirempuh kereta jenis Toyota Vios dan disahkan mati di tempat kejadian.
Sementara itu, Ketua Polis Daerah Gombak, Asisten Komisioner Zainal Mohamed Mohamed, mengesahkan kejadian tersebut dan meminta saksi awam tampil memberikan maklumat untuk membantu siasatan insiden itu. – K! ONLINE


Pemuda dakwa dihalang berada di saf depan, khas untuk AJK
Oleh KOSMO!

6 Februari 2022, 6:34 pm
PETALING JAYA – Seorang lelaki di laman sosial Facebook mendakwa diminta oleh pihak pentadbiran sebuah masjid untuk beralih saf selepas berada di saf hadapan.
Jelas lelaki yang menggunakan nama Abu Al Zahra itu berkata, pada Jumaat lalu, dia yang datang awal untuk mengerjakan solat Jumaat terus ke saf hadapan kerana saf itu masih kosong kemudian diminta untuk beralih saf kerana didakwa saf hadapan adalah untuk VIP dan ahli jawatan kuasa masjid.
“Kisahnya hari ini. Datang awal. Dan terus ke saf depan paling kiri sekali. Selepas mendirikan tahyitul masjid, datang pihak pentadbir masjid kata saf depan ni semua khas untuk AJK masjid.
“Sejadah yang dilabel hanya sejadah Imam dan VVIP sahaja. Dimintanya kita pindah ke saf lain selain saf depan.
“Soalan: Apa hukum melarang jemaah yang telah duduk di saf hadapan untuk diberi kepada pihak lain?” soalnya.
Tulisnya lagi, saf tersebut masih kosong sehingga statusnya ditulis di Facebook, sehingga pukul 1.19 tengah hari saf tersebut masih lagi kosong.
Ahli Jawatan kuasa (AJK) masjid yang didakwa melakukan perkara itu adalah Masjid Al-Mustakim di Ampang.

Rata-rata orang ramai juga turut meninggalkan komen masing-masing dan menyifatkan AJK masjid tersebut tidak perlu memperlakukan hal tersebut.
“Dah ada lagi isu saf depan dan masuk masjid ni khas untuk golongan-golongan yang dipilih. Kenapa VVIP, AJK masjid ni dapat pahala lebih ke?
“Kalau ada jawatan tu datanglah awal, jangan timbulkan masalah macam ni, orang nak solat janganlah ada halangan yang tak sepatutnya,” jelas Mat Roypi.
“Apa masalah AJK masjid ni, apa yang teruk sangat? Cuba jangan ada peraturan mengarut macam ni, dah tu kalau AJK tu tidak datang kosong lah saf tu.
“Di sisi Allah kita semua ni sama, tak kiralah kau ni VIP ke siapa. Tolong la jangan ada ‘double standard’ macam ni lagi,” kata Rosdi Manaf. K! ONLINE


Bastianini meroket di Sepang
Oleh MUHAMMAD RIDUAN MOHD HANAFIAH

6 Februari 2022, 8:19 pm
SEPANG – Meskipun menggunakan jentera musim lalu, namun pelumba Itali, Enea Bastianini tampil cemerlang dengan memecah rekod sepusingan terpantas pada sesi ujian pramusim di Litar Antarabangsa Sepang (SIC) yang berakhir petang tadi.
Juara dunia Moto2 2020 tersebut dilihat selesa memecut laju jentera pakej 2021 itu dengan catatan satu minit 58.131 saat (s) sekali gus mengatasi rekod 1’58.303 yang dicatat Fabio Quartararo pada 2019.
“Ini sekadar sesi ujian namun banyak perkara perlu dibaiki terutama ketika mengambil selekoh. Saya gembira dengan jentera 2021 ini kerana lebih mudah untuk ditunggangi.
“Saya harap ujian selepas ini saya mampu perbaiki masalah tersebut dan secara keseluruhan saya gembira kami meraih keputusan positif di Sepang,” kata pelumba Gresini Racing MotoGP tersebut petang tadi.
Sementara itu, Aleix Espargaro (Aprilia Racing) yang tampil cemerlang pada hari pertama semalam mengekalkan momentum terbaiknya dengan perbaiki catatan 1’58.157s untuk berada di kedudukan kedua terpantas.
Manakala, juara dunia enam kali, Marc Marquez (Repsol Honda) turut mencatat keputusan positif apabila berada kedudukan kelapan terpantas 1’58.332s.

Pasukan WithU Yamaha RNF, Andrea Dovizioso berjaya perbaiki catatan tunggangannya selepas merekodkan satu minit 59.284s berbanding 2’0.342s semalam.
Selepas ini, kesemua pasukan akan berlepas ke Indonesia untuk menghadapi sesi ujian pramusim MotoGP kedua di Litar Mandalika pada 11 hingga 13 Februari sebelum menghadapi perlumbaan sebenar di Grand Prix Qatar (6 Mac). – K! ONLINE


Wartawan cilik teruja dapat temu bual PM
Oleh ABD. RAZAK OSMAN

6 Februari 2022, 7:48 pm
ALOR SETAR – Wartawan cilik, Muhammad Haziq Mohd. Asyraf, 12, berpeluang menemubual Perdana Menteri, Datuk Seri Ismail Sabri Yaakob dalam satu pertemuan khas di sebuah hotel di sini hari ini.
Temu bual selama kira-kira empat minit 30 saat itu dilakukan secara langsung menerusi akaun Facebook kanak-kanak terbabit iaitu Haziq Atan pada petang ini.
Muhammad Haziq pada sesi temu bual secara santai itu mengenakan uniform anggota Jabatan Bomba dan Penyelamat (JBPM).
Antara soalan yang diajukan Muhammad Haziq berkaitan makanan dan minuman kegemaran, umur, rutin harian serta perancangan kepada Malaysia jika diberi peluang untuk menjadi Perdana Menteri 10 tahun lagi.
Rakaman secara langsung tersebut menerima komen positif daripada netizen antaranya ‘tahniah Haziq, “terbaik berpeluang jumpa PM’, ‘hebat Haziq Atan’ dan ‘bangga kami orang Bukit Selambau’.
Terdahulu, Muhammad Haziq dibawa menaiki jentera bomba di Balai Bomba dan Penyelamat Amanjaya Sungai Petani dekat sini.

Dia yang merupakan pelajar Sekolah Kebangsaan (SK) Bukit Selambau gembira apabila impiannya untuk menaiki jentera tersebut akhirnya terlaksana.
“Alhamdulillah, saya rasa seronok sangat kerana akhirnya dapat naik jentera bomba yang mana sebelum ini saya hanya tengok di video sahaja,” katanya.
Menurut anak sulung daripada dua beradik itu, selain mempunyai cita-cita untuk menjadi seorang cef, dia juga meminati kerjaya sebagai anggota bomba.
Kanak-kanak terbabit juga merupakan penghidap talasemia dan memerlukan rawatan berkala di Hospital Sultan Abdul Halim (HSAH) di Sungai Petani. – K! ONLINE


Nak kahwin tidak perlu jemput sekampung – Chef Wan
Oleh MOHAMMAD SHAHEMY AZMI

6 Februari 2022, 5:50 pm
PETALING JAYA – Cef selebriti terkenal Datuk Redzuawan Ismail atau Chef Wan menasihati pasangan yang ingin melangsungkan perkahwinan supaya tidak membazir dengan menjemput ratusan tetamu tidak dikenali.
Ujarnya, majlis perkahwinan zaman ini tidak perlu lagi mengikut cara seperti dahulu seperti jemputan tetamu dalam jumlah terlalu ramai.
“Sekarang ini buat majlis kecil-kecilan dengan menjemput 300 orang tetamu pun dah cukup. Tidak perlu lagi jemput satu kampung.
“Pengantin tidak kenal pun tetamu, tetapi ibu bapa pengantin yang jemput juga. Ada yang datang bawa anak ramai,” katanya.
Kata cef selebriti berumur 65 tahun itu, pasangan pengantin sepatutnya perlu lebih berjimat cermat dan tidak membazir dengan membuat hutang keliling pinggang untuk majlis perkahwinan.
“Hutang sana sini buat pening kepala. Sederhana sudah. Duit majlis nanti labur untuk rumah sendiri lagi baik,” katanya.

Dalam pada itu, Chef Wan turut mengakui semakin hilang rasa minat untuk memenuhi jemputan majlis perkahwinan terutama jika perlu bertemu dengan ramai tetamu tidak kenali.
“Masa kita (dirinya) pula macam emas. Baik digunakan untuk urusan sendiri daripada mengadap orang tidak di kenali. Kau tengok aku, aku tengok kau,” katanya.
Sekadar info, Chef Wan sebelum ini pernah menolak permintaan anak perempuannya, Serina untuk melangsungkan perkahwinan buat kali kedua di kediamannya kerana tidak mahu lagi menanggung kos perkahwinan anaknya. Chef Wan sebaliknya menyarankan Serina berkahwin di masjid bagi mengelakkan pembaziran.
Nasihat sama juga diberikan kepada anak lelakinya, Muhammad Nazri apabila berkahwin buat kali ketiga pada 1 Januari lalu apabila dinasihatkan supaya tidak membazir ketika mengadakan majlis perkahwinan dan hanya melakukan perkara wajib (bernikah) sahaja. – K! ONLINE


Kes boleh cecah 22,000 akhir Mac
Oleh SITI A'ISYAH SUKAIMI

6 Februari 2022, 4:02 pm
PUTRAJAYA – Kementerian Kesihatan (KKM) menjangkakan kes jangkitan Covid-19 boleh mencecah sehingga 22,000 kes menjelang akhir Mac tahun ini.
Ketua Pengarah Kesihatan, Tan Sri Dr. Noor Hisham Abdullah berkata, pada masa ini nilai kebolehjangkitan Rt negara semalam mencatatkan 1.20.
“Oleh itu menjadi tanggungjawab kita mematuhi semua langkah kesihatan dan sosial serta meningkatkan liputan vaksinasi serta dos penggalak untuk mengurangkan jangkitan dan menurunkan nilai Rt kurang daripada satu,” katanya pada ciapan Twitter beliau di sini hari ini.
Mengikut pecahan negeri-negeri pula, nilai Rt di Selangor (1.19), Sabah (1.41), Pulau Pinang (1.17), Johor (1.16), Kelantan (1.08), Melaka (1.11), Kuala Lumpur (1.12), Putrajaya (1.29), Negeri Sembilan (1.10), Kedah (1.22), Pahang (1.14), Perak (1.10), Terenggany (1.13), Sarawak (1.17), Perlis (1.49) dan Labuan (15 kes).
Dalam pada itu, Dr. Noor Hisham sekali lagi mengingatkan bahawa negara belum bebas daripada penularan Covid-19.
“Yang penting pada kita perlu menjangkakan jumlah kes yang tinggi ini namun keterukan yang kurang selain kurangnya kemasukan ke hospital dan kurangnya kematian,” katanya.-K!ONLINE


PRN Johor: Ka Siong nafi surat tular letak calon MCA
Oleh MOHAMAD FAIZAL HASHIM

6 Februari 2022, 4:33 pm
JOHOR BAHRU – Presiden MCA, Datuk Seri Dr. Wee Ka Siong menafikan surat yang tular di media sosial kerusi yang akan ditandingi MCA pada Pilihan Raya Negeri (PRN) Johor tidak lama lagi.
Menurut Ka Siong, surat yang menggunakan kepala Surat (letterhead) MCA dan namanya berniat jahat untuk mencetuskan pergolakan dalam Barisan Nasional (BN).
Katanya, tidak timbul isu perebutan kerusi membabitkan parti komponen BN itu yang bertegas untuk bertanding di kerusi yang ditandingi pada Pilihan Raya Umum ke-14 (PRU-14).
“Tular mengenai surat palsu ini yang menggunakan letterhead (kepala surat) MCA dan nama saya. Kepada mereka yang berniat jahat melakukan fitnah ini untuk memecah-belahkan Barisan Nasional, hentikanlah.
“Kami dalam Barisan Nasional sentiasa bermusyawarah dan segala keputusan dicapai secara konsensus parti-parti komponen,” katanya dalam kenyataan di Facebook rasminya hari ini.
Menurut surat yang tular itu, menyatakan MCA akan meletakkan calon di semua kerusi di Dewan Undangan Negeri (DUN) Johor yang pernah ditandingi MCA pada PRU-14 yang lalu.

Kandungan surat palsu itu turut memaklumkan MCA akan bertanding di 17 daripada 56 kerusi DUN yang akan ditandingi MCA pada PRN kali ini.
Dalam surat palsu itu lagi, turut menamakan kesemua 17 kerusi DUN yang akan ditandingi antaranya Tangkak, Paloh, Senai, Yong Peng, Johor Jaya, Pulai Sebatang, Mengkibol dan Perling.-K! ONLINE


Tok Umi jalan jauh cari kotak sekitar Kuala Lumpur
Oleh KOSMO!

6 Februari 2022, 5:18 pm
PETALING JAYA – Seorang wanita warga emas dikenali Tok Umi didakwa sanggup berjalan jauh semata-mata untuk mendapatkan wang dengan mencari kotak dan barangan buangan tular di media sosial hari ini.
Tok Umi juga dikatakan menolak satu troli bersama anaknya berusia lingkungan belasan tahun ke merata kawasan sekitar Kuala Lumpur hanya untuk mendapatkan barangan buangan yang boleh dijual.
Menerusi satu klip video di laman Facebook InfoRoadblock, seorang lelaki berjaya merakam keadaan Tok Umi yang sedang menolak troli bersama anaknya di sekitar Jalan Semarak.
Menurut status di laman tersebut, makcik yang dikenali sebagai Tok Umi itu berjalan kaki jauh untuk mencari kotak dan kertas di sekitar Jalan Semarak.
“Sayu tengok, jika ada yang terserempak dengan makcik ini mungkin boleh hulurkan sedikit bantuan. Menurut info Tok Umi tinggal di Blok G flat PPR Sungai Bonus Air Panas Setapak, nombor telefon Tok Umi 010-2266391,” tulis status tersebut.
Rata-rata orang ramai yang mengenali Tok Umi turut mengesahkan keadaan tersebut dan menyatakan sememangnya Tok Umi seorang wanita yang rajin bekerja demi keluarganya.

“Saya tidak tahu banyak tapi tahu keadaan Tok Umi ini, dia memang susah dan seorang yang rajin bekerja. Kalau siapa yang nak membantu bolehlah ‘contact’ nombor dia sendiri,” jelas Mat Luqi.
“Memang selalu nampak dia jalan dengan troli, kalau hujan lebat dia akan berhenti sekejap di bawah jambatan.
“Kadang banyak barang dia bawa dalam troli tu, ada seorang anak lelaki yang selalu membantu dia. Semoga Allah memudahkan dan menyenangkan Tok Umi selepas ini,” jelas Issey Paradok. – K! ONLINE


Pemandu Perodua Axia lawan arus diberkas
Oleh NUR NABILAH RAHMAT

6 Februari 2022, 5:39 pm
KLUANG – Tindakan pentingkan diri sendiri seorang pemandu Perodua Axia yang memandu secara melawan arus di Jalan Lingkaran Tengah, Taman Tasek Indah, di sini mendapat kecaman selepas videonya tular di media sosial sejak semalam.
Menurut Timbalan Ketua Polis Daerah Kluang Deputi Superintendan Abdul Razak Abdullah Sani, siasatan awal mendapati lelaki itu tersalah jalan hingga bertindak demikian.
“Semalam lebih kurang 5.50 petang, Pasukan Penguatkuasaan Trafik Daerah (BSPT) Kluang telah berjaya mengesan dan menahan lelaki warganegara Malaysia berusia 30an.
“Tiada unsur mabuk manakala hasil ujian saringan air kencing suspek negatif,” katanya dalam satu kenyataan di sini hari ini.
Beliau berkata, kes disiasat di bawah Seksyen 42 (l) Akta Pengangkutan Jalan 1987.-K! ONLINE


Ular sawa 150 kilogram jawab misteri ternakan hilang
Oleh DIYANATUL ATIQAH ZAKARYA

6 Februari 2022, 4:22 pm
MELAKA – Suasana di kampung Bukit Piatu di sini bertukar kecoh selepas seekor ular sawa batik seberat 150 kilogram ditemui melingkar di dalam kawasan belukar, pagi tadi.
Haiwan berbisa itu ditemui salah seorang penduduk, Ramli Ab. Wahab, 42, kira-kira pukul 10.45 pagi ketika membersihkan kawasan tersebut menggunakan jentera jengkaut.
Katanya, penemuan itu sekali gus menjawab tanda tanya penduduk kampung mengenai ternakan ayam dan itik yang dikesan hilang sejak bulan lalu.
“Saya memang mengambil upah membersihkan kawasan belukar dan ketika membuat kerja-kerja pembersihan pagi tadi saya terkejut apabila ternampak seekor ular sawa yang sangat besar.
“Penduduk kampung ada juga mengadu ternakan hilang sejak bulan lalu, mungkin ular inilah yang telah makan ayam dan itik mereka,” katanya ketika ditemui di Bukit Piatu di sini, hari ini.
Tambahnya, sepanjang bekerja sebagai operator jengkaut, itu adalah pengalaman pertamanya menemui ular seberat 150 kilogram.

“Selain ular itu, terdapat seekor lagi ular lain yang saiznya lebih kecil menyelinap masuk ke dalam belukar,” katanya.-K! ONLINE


[VIDEO] Peniaga maut kemalangan selepas tiga hari bernikah
Oleh TENGKU DANISH BAHRI TENGKU YUSOFF

6 Februari 2022, 4:38 pm
KUALA TERENGGANU – Seorang peniaga ikan air tawar yang baru melangsungkan pernikahan tiga hari lalu maut dalam kemalangan di Surau Panjang di sini semalam.
Dalam kejadian pada pukul 1.10 tengah hari itu, mangsa, Muhammad Mustaqim Mustafa, 25, maut akibat kecederaan parah pada bahagian kepala selepas motosikal ditungganginya bertembung dengan sebuah lori yang tiba-tiba memasuki laluan itu pada pukul 1.10 tengah hari.
Ibu mangsa, Zaitun Yusof, 57, berkata, sewaktu kejadian, Muhammad Mustaqim dalam perjalanan pulang ke rumah di Kampung Belukar Sukai, Kepong di sini selepas menghantar bekalan ikan di sebuah kedai makan berhampiran.
Dia berkata, anak ketujuh daripada 10 beradik itu baru melangsungkan perkahwinan dengan pilihan hati Sharifah Erin Nurshafieka Saiyed Azman, 20, pada Khamis lalu.
“Sepatutnya mereka dijadual bernikah pada bulan Jun depan tetapi arwah (Muhammad Mustaqim) mahu dipercepatkan pada Khamis lalu.
“Majlis persandingan pula dirancang pada 26 Mac depan tetapi ajalnya tiba dahulu. Tidak sangka jodohnya cuma tiga hari,” katanya ketika ditemui Kosmo! di rumahnya di Kampung Belukar Sukai di sini hari ini.

Zaitun berkata, jenazah Muhammad Mustaqim telah selamat dikebumikan di Tanah Perkuburan Islam Masjid Beladau Kepong di sini selepas solat Asar kelmarin.
Sebelum ini, sebuah klip video berdurasi 26 saat memaparkan kemalangan menimpa Muhammad Mustaqim tular di media sosial. -K! ONLINE


Kanak-kanak di Kelantan terima vaksin bermula Ahad depan
Oleh ROHANA MOHD. NAWI

6 Februari 2022, 4:12 pm
KOTA BHARU – Kelantan akan menjalankan Program Imunisasi Covid-19 Kebangsaan Kanak-kanak (PICK Kids) untuk kanak-kanak berusia berusia 5 hingga 12 tahun bermula pada Ahad minggu hadapan.
Pengarah Jabatan Kesihatan Negeri Kelantan (JKNK), Datuk Dr. Zaini Hussin berkata, pihaknya telah menjalankan perbincangan dengan Jabatan Pendidikan Negeri (JPN) Kelantan untuk menjalankan program itu.
Katanya, suntikan vaksin Covid-19 untuk kanak-kanak dijangka bermula Ahad depan di sekolah sekali gus memudahkan ibu bapa membawa anak-anak mereka untuk mendapatkan suntikan.
“JPN dalam proses untuk mengedarkan borang kebenaran suntikan vaksin Covid-19 kepada ibu bapa bermula hari ini.
“Mengikut data jabatan perangkaan pada tahun lalu, populasi kanak-kanak berusia antara 5 hingga 11 tahun di Kelantan dianggarkan seramai 219,000 orang. Bagi anggaran kanak-kanak berusia 5 hingga 11 tahun mengikut bilangan kohort kelahiran JKNK adalah seramai 168,023 orang.
“Bilangan murid berusia 7 hingga 11 tahun yang berdaftar dengan JPN pula seramai 114,685 orang,” katanya ketika dihubungi pemberita di sini hari ini.

Mengulas lanjut, Zaini memberitahu, bagi kanak-kanak yang mempunyai penyakit berisiko tinggi dan komorbid, mereka perlu menjalani pemeriksaan kesihatan di hospital sebelum menerima suntikan vaksin Covid-19.-K! ONLINE


Lelaki lebih mudah jatuh cinta
Oleh KOSMO!

6 Februari 2022, 4:33 pm
DUNDEE, SCOTLAND – Satu kajian antarabangsa mendapati bahawa kaum lelaki lebih mudah mengucapkan kata-kata ‘I love you’ atau ‘Saya mencintai awak’ berbanding wanita, lapor portal berita MailOnline semalam.
Kajian itu mendedahkan bahawa lelaki membuat pengakuan dengan meluahkan perasaan mereka itu dalam masa purata 108 hari berbanding wanita yang mengambil masa selama 123 hari.
Lelaki dari enam buah negara turut didapati bertindak terlebih dahulu dalam meluahkan perasaan mereka, kecuali di Perancis, di mana kedua-dua jantina lebih setara untuk menjadi yang pertama meluahkan perasaan.
Keenam-enam negara tersebut adalah Australia, Brazil, Chile, Colombia, Poland dan Britain.
Menerusi penyelidikan Universiti Abertay yang diketuai oleh Dr. Christopher Watkins itu, seramai 1,092 responden wanita dan 336 lelaki disoal mengenai hubungan cinta mereka.
Responden disoal sama ada mereka yang memulakan langkah pertama untuk meluahkan perasaan, tempoh masa untuk mereka memberanikan diri (meluahkan perasaan) dan respons yang diterima daripada pasangan.

Hasilnya mendapati bahawa lelaki lebih cenderung untuk berfikir bahawa mereka sedang dilamun cinta, iaitu kira-kira 70 hari dalam hubungan baharu, seminggu lebih awal berbanding wanita.
Mereka kemudian mengambil masa selama sebulan untuk mendapatkan keberanian bagi mengungkapkan kata-kata ‘I love you’. – AGENSI


Covid-19 menuju ke arah pasca pandemik
Oleh KOSMO!

6 Februari 2022, 5:30 pm
BANGKOK – Ketua Pengarah Jabatan Kawalan Penyakit Thailand, Dr. Opas Karnkawinpong percaya bahawa wabak Covid-19 berkemungkinan memasuki peringkat pasca pandemik pada tahun ini, lapor laman berita Thaiger kelmarin.
Menurut beliau, wabak global berlaku dalam tiga peringkat iaitu prapandemik, pandemik dan pasca pandemik.
“Tidak lama lagi, kita akan melepasi fasa pemberian lebih 10 bilion dos vaksin yang diedarkan di seluruh dunia.
“Varian Omicron akan dapat dibendung, lantas bertukar menjadi sejenis penyakit bermusim atau tempatan memandangkan jangkitannya adalah kurang teruk berbanding Delta,” katanya.
Tambah Opas, virus tersebut bagaimanapun akan mengambil masa selama beberapa tahun untuk terus menular sebelum ia boleh diisytihar sebagai penyakit bermusim.
“Ia disebabkan oleh kadar kebolehjangkitan dan kebanyakan jangkitan hanya dilaporkan dalam kumpulan kecil individu yang menyertai aktiviti berkumpulan,” ujarnya. – AGENSI


Dua beranak ditahan tipu pakej perkahwinan
Oleh NOR AZIAH MAT NOH

6 Februari 2022, 5:11 pm
KUALA LUMPUR – Angkara menipu urusan tempahan pakej perkahwinan, seorang bapa dan anak lelakinya ditahan polis di sini semalam.
Ketua Jabatan Siasatan Jenayah Komersial (JSJK) Kuala Lumpur, Asisten Komisioner Mohd. Mahidisham Ishak berkata, pihaknya menerima laporan daripada mangsa yang merupakan seorang kerani pada Khamis lalu.
“Mangsa seorang wanita berusia 24 tahun telah mendapatkan perkhidmatan perunding perkahwinan daripada sebuah syarikat sekitar Mei lalu untuk menjalankan majlis perkahwinan miliknya.
“Wanita itu telah membuat bayaran sebanyak RM7,265 bagi dewan, katering, pakaian pengantin pasangan serta jurugambar namun tidak diberikan perkhidmatan yang dijanjikan,” katanya dalam satu kenyataan hari ini.
Jelasnya, susulan itu sepasukan polis telah memberkas seorang bapa berusia 57 tahun dan anak lelakinya berusia 25 tahun di Lembah Klang.
“Keduanya telah ditahan reman selama empat hari bermula semalam dan polis turut merampas beberapa dokumen serta telefon bimbit.

“Polis mengesyaki ramai lagi mangsa yang terlibat dalam kes penipuan pakej perkahwinan terbabit dan mangsa yang terlibat diminta untuk tampil membuat laporan polis.
“Kes disiasat di bawah Seksyen 420 Kanun Keseksaan kerana menipu,” ujarnya. – K! ONLINE


Kerajaan bayar pampasan 60 peratus untuk jemaah tangguh umrah
Oleh ROHANA MOHD. NAWI

6 Februari 2022, 2:51 pm
KOTA BHARU – Kerajaan akan membayar pampasan sebanyak 50 hingga 60 peratus kepada jemaah yang terpaksa menangguhkan daripada menunaikan ibadah umrah bermula 8 Januari lalu susulan peningkatan kes Omicron dalam kalangan jemaah.
Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, pampasan berkenaan akan dibayar menerusi Lembaga Tabung Haji (TH) kepada bakal jemaah berkenaan yang terpaksa menangguhkan pemergian ke Mekah.
Katanya, individu yang terkandas daripada menunaikan umrah dan mengalami kerugian boleh hadir di pejabat TH terdekat dengan membawa dokumen berkaitan untuk rujukan sebelum bayaran dibuat.
“Proses itu sudah berada dalam penelitian akhir. Kita jangkakan akan mendapat senarai penuh jemaah yang mengalami kerugian pada pertengahan bulan ini dengan kerjasama Kementerian Pelancongan, Seni dan Budaya (Motac) dan kumpulan persatuan umrah.
“Sekiranya jemaah yang ada akaun TH, pembayaran akan lebih mudah kerana kita akan masukkan bayaran terus kepada akaun bakal jemaah berkenaan. TH akan mengagihkan bayaran pampasan berkenaan dengan peruntukan disediakan oleh kerajaan menerusi Kementerian Kewangan,” katanya.
Beliau berkata demikian pada sidang akhbar selepas hadir Program Santuni Nelayan Dewan Undangan Negeri (DUN) Kijang di Kompleks Lembaga Kemajuan Ikan Malaysia (LKIM), Kuala Besar di sini hari ini.

Mengulas lanjut, Ahmad Marzuk turut mengingatkan bakal jemaah yang akan menunaikan ibadah umrah bermula Selasa ini agar menitikberatkan prosedur operasi standard (SOP) yang ditetapkan oleh kerajaan bagi mengelak jangkitan Covid-19.-K! ONLINE


Haram cukur dan lukis kening – Azhar Idrus
Oleh KOSMO!

6 Februari 2022, 3:37 pm
PETALING JAYA – Bagi menampakkan kecantikan yang ketara, golongan wanita sanggup melakukan apa sahaja termasuk mencukur bulu kening mereka sendiri dan kemudian melukis balik di atas cukuran terbabit.
Penceramah selebriti, Ustaz Azhar Idrus melalui ceramah soal jawab agama yang disiarkan di laman sosialnya berkata, Rasullah pernah bersabda barang siapa yang mencukur kening sendiri mahupun mencukur kening orang lain (mak andam) hukumnya adalah haram dan berdosa besar.
“Cukur bulu kening sendiri atau mencukur bulu kening orang lain adalah haram, tidak kiralah lukis balik ataupun menghaluskan hujung kening itu.
“Kedua-duanya haram, sekiranya si suami tidak menegur dan melarang, si suami itu juga akan dapat bahagian dosanya bersama isterinya,” ujarnya.
Tambah Azhar lagi, perkara ini hanya boleh dilakukan sekiranya kening seseorang itu tidak sama dan dibolehkan untuk menyamakan kening itu sahaja.
“Ada kan orang yang kening dia tinggi atau rendah sebelah, jadi dibolehkan untuk dia menggunting atau guna pisau untuk membetulkan kening itu sedikit.

“Jadi nasihat saya kepada kaum wanita yang suka melakukan perkara itu, taubatlah kerana sudah ternyata kelakuan tersebut telah dinyatakan haram dan berdosa,” katanya.-K! ONLINE


Pengantin lega dapat telur
Oleh KOSMO!

6 Februari 2022, 3:31 pm
Oleh NORHAFIZAN ZULKIFLI
MARAN – Krisis ketiadaan telur menimbulkan keresahan kepada banyak pihak termasuklah pengantin yang bakal mengadakan kenduri kahwin di negeri ini.
Bagi seorang pengantin di Felda Ulu Jempul di sini, Siti Nor Aisyah Mohd Saad, 28 dia yang pada mulanya berasa gusar selepas mengetahui krisis ketiadaan telur bersyukur kerana mendapat stok telur untuk menyediakan bunga telor buat tetamu.
“Ketika ketiadaan stok telur sebelum ini ibu saya meminta pihak D-Mart di Felda berkenaan menyimpan stok sebaik sahaja bekalan telur terdapat di pasar raya berkenaan.
“Mujur dalam tiga hari lepas pihak D-Mart bagitahu ada stok telur dan sempat saya dapatkan telur untuk diletakkan pada pahar dan diagihkan kepada tetamu,” katanya di sini, hari ini.
Menurutnya, tiga sarang telur yang dibelinya itu dijual dengan harga sekitar RM50 iaitu lebih mahal berbanding harga sebelumnya.

Katanya, telur yang menjadi antara keperluan untuk kegunaan harian penduduk sememangnya amat diperlukan dan pengguna akan membeli walaupun berlaku peningkatan harga.
“Walaupun harga mahal dari biasa, tetapi kami beli juga kerana tanpa telur, tidak lengkap hantaran dan buah tangan untuk tetamu istimewa,”ujarnya.-K! ONLINE


Radzi bawa anak suntik vaksin Covid-19
Oleh SITI A'ISYAH SUKAIMI

6 Februari 2022, 2:19 pm
PUTRAJAYA – Cepat dan teratur. Itu maklum balas Menteri Kanan (Pendidikan), Datuk Dr. Radzi Jidin sewaktu menemani anak bongsunya untuk menerima vaksin Covid-19 menerusi Program Imunisasi Covid-19 Kanak-Kanak (PICKids) hari ini.
Radzi memaklumkan, anak bongsunya menerima vaksin tersebut di Pusat Pemberian Vaksin (PPV) IOI Mall pagi tadi.
“Pagi tadi saya bawa anak bongsu untuk menerima vaksin di PPV IOI Mall. Cepat dan teratur. Mengambil masa kurang sejam bermula daripada beratur untuk mendaftar hingga selesai pemantauan.
“Tahniah Kementerian Kesihatan dan Menteri Kesihatan, Khairy Jamaluddin Abu Bakar,” katanya pada hantaran Facebook di sini hari ini.
Dalam pada itu, beliau turut mengajak ibu bapa yang membawa anak masing-masing bagi mendapatkan vaksin Covid-19.
“Untuk ibu bapa yang ada anak-anak berumur lima hingga 11 tahun, ayuh daftarkan mereka untuk vaksinasi #PICKids!,” katanya.

Pemberian vaksin untuk kanak-kanak berusia lima hingga bawah 12 tahun menerusi PICKids telah bermula 3 Februari lalu dengan anggaran seramai empat juta kanak-kanak layak menerima vaksin jenis Comirnaty10mcg Concentrate for Dispersion (PfizerBioNTech). -K! ONLINE


Penumpang dilarang bawa lebih 30 pelitup muka keluar dari Thailand
Oleh KOSMO!

6 Februari 2022, 3:38 pm
BANGKOK – Lapangan Terbang Antarabangsa Suvarnabhumi di Thailand mengumumkan bahawa penumpang yang ingin menaiki penerbangan keluar dari negara itu dilarang membawa pelitup muka melebihi 30 helai, melainkan mereka mempunyai surat daripada doktor, lapor laman berita Thaiger semalam.
Sekiranya mempunyai surat rujukan doktor, seorang penumpang boleh membawa sehingga 50 helai pelitup muka bersama mereka.
Pengurusan lapangan terbang tersebut pada laman Facebook milik mereka kelmarin berkata, polisi itu tertakluk kepada penduduk Thailand serta warganegara luar yang ingin keluar dari negara itu.
“Individu yang melanggar peraturan tersebut berdepan dengan hukuman penjara sehingga lima tahun atau denda sehingga 100,000 baht (RM12,674) atau kedua-duanya,” demikian menurut kenyataan tersebut.
Peraturan itu dibuat selepas Jawatankuasa Pusat Harga Barang dan Perkhidmatan mengumumkan pada 25 Januari lepas bahawa pelitup muka disenaraikan sebagai produk terkawal di Thailand. – AGENSI


Air empangan Bukit Merah susut, kilang terjejas
Oleh MOHAMAD HAFIZI BIN MOHD SAID

6 Februari 2022, 2:46 pm
LENGGONG – Penyusutan air di Empangan Bukit Merah di Bagan Serai akibat musim panas dan kering turut memberi kesan pada industri sekitar Taiping.
Menteri Besar, Datuk Seri Saarani Mohamad berkata, pihaknya ada menerima aduan beberapa kilang di kawasan berkenaan termasuklah kilang sarung tangan tentang kekurangan bekalan air menyukarkan operasi mereka.
Menurut Saarani, perkara berkenaan akan dibawa pada Majlis Mesyuarat Kerajaan Negeri bagi membincangkan serta mencari penyelesaian.
“Kilang-kilang melibatkan produk getah memerlukan air yang banyak dan kita mendapat aduan bahawa mereka juga kekurangan air.
“Kita akan bincang bagaimana untuk mencari kaedah yang lebih berkesan,” katanya selepas hadir pada Program Kayuhan Muhibah Kesatuan Kakitangan Kemas Semenanjung Malaysia Cawangan Negeri Perak di sini hari ini.
Saarani berkata, kajian pembinaan terowong air dari Sungai Perak ke kolam Bukit Merah masih diteruskan bagi mengatasi isu itu.-K! ONLINE


KPLB sambut baik keputusan Majlis TVET negara
Oleh MOHD RASDAN AHMAD

6 Februari 2022, 2:22 pm
PETALING JAYA – Penubuhan Badan Koordinasi Pendidikan Teknikal dan Latihan Vokasional (TVET) Kerajaan-Industri (GITC) akan mewujudkan ekosistem lebih bersepadu berkaitan keperluan kemahiran dan tenaga kerja.
Menteri Pembangunan Luar Bandar (KPLB), Datuk Seri Mahdzir Khalid berkata, GITC selari dengan agenda dan aspirasi kementerian untuk membangunkan modal insan luar bandar yang berkualiti, berkemahiran dan memenuhi keperluan masa hadapan.
“KPLB menyambut baik keputusan Mesyuarat Majlis TVET Negara yang dipengerusikan oleh Perdana Menteri, Datuk Seri Ismail Sabri Yaakob yang memperakukan penubuhan Badan Koordinasi TVET Kerajaan-Industri, pelaksanaan Hub Kolaborasi TVET serta cadangan penarafan tunggal Program TVET.
“Penubuhan GITC yang diterajui oleh pihak industri membolehkannya dan kerajaan mengalas tanggungjawab bagi mengupayakan TVET dalam setiap rantaian nilai penghasilan graduan yang berkualiti,” katanya melaluis satu kenyataan hari ini.
Jelasnya, menerusi Hub Kolaborasi TVET terdapat tiga institusi pendidikan TVET KPLB di bawah Majlis Amanah Rakyat (MARA) terdiri daripada Kluster Integrasi Sistem Avionik dan Komunikasi Satelit, Institut Teknologi Penerbangan Malaysia, Universiti Kuala Lumpur (UniKL) MIAT, Kluster Automasi dan Robotik Industri, UniKL MFI dan Pusat Rel Asia UniKL yang diiktiraf sebagai antara hab fasa pertama Pusat Kecemerlangan Industri di Wilayah Tengah.
Mahdzir berkata, UniKL bersedia memainkan peranan yang dimandatkan dalam memacu kolaborasi bersinergi antara institusi TVET, Kerajaan dan industri menerusi perkongsian sumber, kepakaran dan peralatan bagi pemerkasaan TVET.

Untuk rekod, beliau juga berkata, KPLB mempunyai 279 institusi pendidikan TVET di seluruh negara yang mempunyai kekuatan dan mengikut padanan dengan keperluan industri.
“Antara jalinan kolaborasi TVET KPLB dengan pihak industri termasuklah kolaborasi strategik dengan pelbagai sektor perindustrian melalui pemeteraian sejumlah 227 Memorandum Persefahaman (MoU) berstatus aktif.
“Kolaborasi merangkumi pembekalan teknologi terkini, kepakaran dan latihan secara profesional, pembangunan program, tenaga pengajar dan pelatih, pemindahan teknologi dan pengetahuan, peningkatan kemahiran dan latihan semula (upskilling dan reskilling),” jelasnya.
Mahdzir berkata, kolaborasi itu bagi memastikan semua pelatih TVET KPLB dilengkapi kemahiran kebolehpasaran yang tinggi mengikut keperluan industri dengan kadar upah yang tinggi.
Katanya lagi, inisiatif yang dirancang ini mampu memperkemas dan memperkukuhkan lagi ekosistem TVET secara keseluruhannya dengan penggembelengan bersepadu semua pihak yang berkepentingan dalam usaha memartabatkan TVET sebagai pilihan pertama kerjaya.-K! ONLINE


Kes baharu terus meningkat lepasi 10,000
Oleh SITI A'ISYAH SUKAIMI

6 Februari 2022, 3:34 pm
PUTRAJAYA – Angka jangkitan Covid-19 dilaporkan hari ini terus meningkat melepasi 10,000 dengan 10,089 kes, menjadikan jumlah kumulatif sebanyak 2,914,220 kes.
Berdasarkan situasi Covid-19 semalam, kes harian negara mencatatkan sebanyak 9,117 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah kes jangkitan hari ini, Selangor mencatat angka tertinggi sebanyak 2,549 kes, diikuti oleh Johor (1,582 kes) dan Sabah (1,285 kes).
“Selebihnya, Kedah (904 kes), Pahang (624 kes), Pulau Pinang (542 kes), Kuala Lumpur (491 kes), Kelantan (471 kes), Negeri Sembilan (464 kes), Melaka (457 kes), Perak (321 kes) dan Terengganu (213 kes).
“Negeri-negeri lain ialah Putrajaya (61 kes), Sarawak (58 kes), Perlis (44 kes) dan Labuan (23 kes),” menurut ciapan Twitter beliau di sini hari ini. -K!ONLINE


Netizen samakan tema kenduri kahwin seperti perkampungan bunian
Oleh ALWANI ZAFIRAH

6 Februari 2022, 2:30 pm
PETALING JAYA – Setiap pasangan pengantin baharu pastinya mengimpikan suasana majlis perkahwinan yang meriah dan mengikut cita rasa pilihan agar dapat dijadikan kenangan manis dalam kehidupan.
Namun, pemilihan tema antara perkara penting dalam sesebuah majlis, sehingga ada yang menetapkan syarat warna pakaian kepada tetamu jemputan.
Seperti perkongsian video seorang jurugambar @fitrinruslee di laman TikTok miliknya, memaparkan perjalanan acara sebuah majlis kenduri kahwin yang memilih tema serba putih.
Lebih menarik, tema tersebut bukan sahaja dilihat pada busana pengantin, malah pakaian keluarga serta tetamu jemputan turut mematuhi konsep majlis agar memberi seri sepanjang majlis berlangsung.
Rakaman berdurasi 38 saat ini berjaya mencuri tumpuan orang ramai dan rata-rata memuji kepatuhan para tetamu yang sanggup hadir serta mengenakan pakaian mengikut tema.
“Wah, baguslah semua tetamu yang hadir, ikut tema pihak kenduri, bukan senang nak bagi seragam semua, dari hujung ke hujung nampak putih,” kata @Audrey Lia Noor.

Selain itu, ada juga pengguna yang menyamakan situasi kenduri tersebut seperti perkampungan orang bunian.
“Nasib kenduri di rumah taman, kalau di kampung, pasti ramai orang undur balik, risau termasuk alam bunia pulak,” ujar @Bulattt.
“Sejuk mata memandang, macam di perkampungan bunian,” kata Shaqira Rahmad.-K! ONLINE